text:
Osho hatu lihongo meilikano la longekidwa nawa
“Edina loye la fimana nali hambelelwe.” — NEH. 9:5.
1. Ohatu ka kundafana kombinga yokwoongala kulipi kwoshiwana shaKalunga, nomapulo elipi tu na okulipula?
“KALENI ofika! Hambeleleni Omwene Kalunga keni alushe fiyo [alushe, NW]!” Neendjovo odo tadi kumu omutima, oshiwana shaKalunga shonale osha li sha shivwa shi ongale opo shi ilikane pamwe. Eilikano olo olo limwe lomwaao malemale oo a shangwa mOmbibeli. (Neh. 9:4, 5) Okwoongala oko okwa li kwa ningilwa muJerusalem, mo 24 omwedi omutiheyali wOshijuda, Tishri, momudo 455 K.O.P. Eshi hatu konakona oiningwanima oyo ya tetekela efiku olo le likalekelwa, lipula kutya: ‘Ovalevi ova li hava ningi shike pandjikilile osho sha li sha ningifa okwoongala oko ku pondole? Oilihongomwa imwe ilipi hatu dulu okulihonga meilikano olo la longekidwa nawa?’ — Eps. 141:2, NW.
OMWEDI WE LIKALEKELWA
2. Ovaisrael ove tu tulila po oshihopaenenwa shiwa shilipi pokwoongala oko va li va ninga konima yokutungulula ekuma laJerusalem?
2 Ovajuda ova li va mana okutungulula ekuma laJerusalem momwedi wa tetekela oo mwa li mwa ningwa okwoongala oko kwa tumbulwa metetekelo. (Neh. 6:15) Oshiwana shaKalunga osha li sha manifa oilonga oyo moule ashike womafiku 52, nopo nee osha li sha twikila okuyandja elitulemo keemhumbwe dasho dopamhepo. Onghee hano, mefiku lotete lomwedi wa ka landula ko, Tishri, osha li sha ongala ponhele ya andjuka opo shi pwilikine kuEsra nosho yo kOvalevi vakwao, eshi tava lesha mokule Omhango yaKalunga noku i yelifa. Omaukwaneumbo aeshe, mwa kwatelwa aveshe ovo ve “neendunge” dokupwilikina, okwa li a fikama nokupwilikina okudja ‘ketendo leluwa fiyo opokati komutenya.’ Inave tu tulila po tuu oshihopaenenwa shiwa fyeni ovo hatu ongalele mOmalupale Ouhamba taa tulumukifa! Ndele nande ngaho, mbela oho lihange peemhito dimwe to twalwaatwalwa fimbo u li pokwoongala nokuhovela okudiladila kombinga yoinima inai fimana? Ngeenge osho, diladila vali koshihopaenenwa shOvaisrael vonale. Kava li ashike va pwilikina ndele ova li yo va diladila moule kwaasho va uda nova li va hovela okulila molwaashi kava li va dulika kOmhango yaKalunga. — Neh. 8:1-9.
3. Ovaisrael ova li va dulika kelombwelo lilipi?
3 Ovaisrael kava li va ongala nelalakano lokuhepaulula omanyono avo moipafi. Ola li efiku loshivilo, efimbo lokuhafela pamwe eshi tava longele Jehova. (Num. 29:1) Onghee hano, Nehemia okwa li a lombwela oshiwana ta ti: “Indeni mu ka lye eendya dinyenye ndee mu ka nwe oikunwa inyenye, ndele tumeni eendya kuava inava telekelwa sha. Osheshi efiku eli la yapulilwa Omwene wetu; onghee hano inamu nyik’oluhodi, osheshi ehafo mOmwene olo eenghono deni.” Oshi shii okupandulwa molwaashi oshiwana osha li sha dulika nefiku olo ola ka ninga efiku ‘loshivilo shehafo.’ — Neh. 8:10-12.
4. Omitwe domaukwaneumbo Ovaisrael oda li da ninga shike, noshinima sha fimana shilipi sha li sha ningwa pefimbo lOshivilo shOmatwali?
4 Mefiku la ka landula ko, omitwe domaukwaneumbo oda li da ongala di tale ngeenge oshiwana shavo otashi dulika ngoo filufilu kOmhango. Eshi da konakona Omishangwa, oda li da mona kutya momwedi omuti-7 omwa li yo mu na okudanwa Oshivilo shOmatwali okudja mo 15 fiyo omo 22 omwedi Tishri, nosha li shi na okuxulifwa noshoongalele shiyapuki, nomolwaasho oda li da hovela okuninga omalongekido e na sha naasho. Oshivilo osho osha ka kala Oshivilo shOmatwali sha denga mbada shi dule ikwao aishe oyo ya danwa okudja pefimbo laJosua nosha etifa “ehafo linene.” Okulesha Omhango yaKalunga moipafi ‘efiku keshe, okudja kefiku lotete fiyo kefiku laxuuninwa,’ oko kwa li oshinima sha fimana osho sha li sha ningwa poshivilo osho. — Neh. 8:13-18.
EFIKU LOKUHEPAULULA OMANYONO
5. Oshiwana shaKalunga osha li sha ninga po shike ofimbo Ovalevi inava hovela okwiilikana?
5 Konima yomafiku avali, efimbo ola li la fika opo Ovaisrael va hepaulule omanyono avo moipafi eshi inava dulika kOmhango yaKalunga. Omhito oyo kaya li efimbo lokutyapula. Ndele ponhele yaasho, oshiwana shaKalunga osha li she lidilika oikulya nosha djala eeshako, shi li euliko kutya osha nyika oluhodi. Natango, ovanhu ova li va leshelwa Omhango yaKalunga efimbo longula oule weevili 3 lwaapo. Efimbo lomutenya, ova li va “hepaulula omatimba nokwiilikana Omwene Kalunga kavo.” Opo nee, Ovalevi ova li va ilikana eilikano la longekidwa nawa ponhele yoshiwana ashishe. — Neh. 9:1-4.
6. Oshike sha li sha kwafela Ovalevi va ilikane eilikano tali ti sha, naasho otashi tu hongo shike?
6 Nopehe na omalimbililo, okulesha Omhango yaKalunga pandjikilile oko kwa li kwa kwafela Ovalevi va longekide eilikano olo tali ti sha. Eevelishe dotete omulongo omo mu na eilikano olo otadi yandje unene elitulemo koilonga nomaukwatya aJehova. Oshitukulwa shikwao sheilikano osha divilika ‘efilonghenda linene’ laKalunga nosha yelifa nawa kutya Ovaisrael kava li va wana okuungaungwa navo nawa ngaho. (Neh. 9:19, 27, 28, 31) Ngaashi Ovalevi, omailikano etu otaa ka kala taa di komutima notaa ti sha, ngeenge otwa kala hatu dilonga kEendjovo daJehova efiku keshe, nokungaho ohatu mu pitike a popye nafye nohatu ka kala tu na shihapu okutya meilikano. — Eps. 1:1, 2.
7. Ovalevi ova li va pula Kalunga shike, noshike hatu lihongo moshihopaenenwa shavo?
7 Ovalevi ova li ashike va pula oshinima shanafangwa meilikano lavo. Oshinima osho oshi li moshitukulwa shaxuuninwa shovelishe 32 oyo tai ti: “Paife Kalunga ketu, munene, omunamapangelo, Kalunga onakutilika, ou ho diinine ehangano loye nouwanghenda woye: oupyakadi owo aushe, u he u tale owo ounini, we tu hanga ko neehamba detu novakulunhu vetu novapristeri vetu novaprofeti vetu, ootate vetu novanhu voye aveshe, okudja komafimbo eehamba daAssiria fiyo kefiku eli.” Onghee hano, Ovalevi ove tu tulila po oshihopaenenwa shiwa shokutanga nokupandula tete Jehova meilikano fimbo inatu pula oinima yopaumwene.
TANGA EDINA LAKALUNGA LA TUMBALA
8, 9. (a) Ovalevi ova li va hovela ngahelipi eilikano lavo? (b) Ovalevi ova li va popya kombinga yomatangakwaita omeulu avali elipi?
8 Nonande Ovalevi ova li va ilikana eilikano la longekidwa nawa, ova li ovalininipiki nova li ve udite kutya oitya oyo va longifa itai holola lela efimano olo Jehova e na okupewa. Nomolwaasho, ova li va hovela eilikano lavo tava indile nelininipiko ta ti: “Edina loye la fimana nali hambelelwe, lo ola yeluka kombada [yomapandulo] nomahambelelo aeshe!” — Neh. 9:5.
9 Eilikano ola twikila tali ti: “Oove auke Omwene, Ove wa ninga eulu, eulu lopombadelela neengudu dalo adishe, nedu naaishe i li ko, nefuta naaishe i li mo, naaishe oyo Ove to i diinine i kale nomwenyo, nomatanga omeulu tae linyongamene koshipala shoye.” (Neh. 9:6) Jehova Kalunga oye shili a shita eulu alishe, oko ku na omihalavili dihapu deenyofi. Otashi tu kumwifa yo eshi a shita keshe shimwe osho shi li kopulaneta iwa oku tu li, nokwe shi ninga tashi shiiva opo oinima i na omwenyo i lili naku lili oyo i li ko i dule okukala tai dalafana pamaludi ayo. Ovaengeli ovayapuki vaKalunga, ovo tava ifanwa yo ‘ovakwaita vomeulu,’ ova mona eshi ta shiti oinima aishe oyo. (1 Eeh. 22:19; Job 38:4, 7) Shimwe vali, ovaengeli ohava longo nelininipiko ehalo laKalunga mokuyakula ovanhu ovalunde ovo “tava ka fyuulula exupifo.” (Heb. 1:14) Ovaengeli inave tu tulila po tuu oshihopaenenwa sha denga mbada eshi hatu longele Jehova moukumwe twa fa etangakwaita la deulikika! — 1 Kor. 14:33, 40.
10. Oshike hatu lihongo monghedi omo Kalunga a li a ungaunga naAbraham?
10 Lwanima, Ovalevi ova li va yandja elitulemo konghedi omo Kalunga a li a ungaunga naAbram, oo fiyo opomido 99 kwa li ehe na nande okaana nomukulukadi waye Sarai, oo a li ongadji. Jehova okwa li a lundulula edina laAbram li ninge Abraham, olo tali ti “xe yoiwana ihapu.” (Gen. 17:1-6, 15, 16) Okwa li yo a udanekela Abraham kutya oludalo laye otali ka fyuulula edu laKanaan. Luhapu ovanhu ohava dimbwa osho va udaneka, ashike Jehova iha dimbwa. Oushili oo ou liwetikile meilikano lOvalevi eshi va ti: “Oove Omwene Kalunga, wa hoolola Abram ndele we mu kufa mo muUr shomuKaldea ndele we mu lukulula Abraham. Ndele wa mona omutima waye wa li omudiinini koshipala shoye, ndele wa ninga naye ehangano, nokutya u pe oludalo laye edu lOvakanaan . . . ndele wa wanifa eendjovo doye, osheshi Oove omuyuki.” (Neh. 9:7, 8) Nafye natu hopaeneneni Kalunga ketu omuyuki mokukendabala alushe tu kale hatu wanifa po osho twa udaneka. — Mat. 5:37.
DIMBULUKA OINENELONGA YAJEHOVA
11, 12. Yelifa kutya edina Jehova otali ti shike, neityo olo ola li le limonikila mo ngahelipi monghedi omo a ungaunga noludalo laAbraham?
11 Edina Jehova olo tali ti “Oha ningifa” otali ulike kutya Kalunga oha katuka eenghatu tadi twikile opo a wanife po omalalakano aye. Osho oshi liwetikile nawa monghedi omo Kalunga a li a ungaunga noludalo laAbraham eshi la li moupika muEgipti. Pefimbo opo, osha li tashi monika sha fa itashi shiiva okumangulula oshiwana ashishe moupika noku ka kala mEdu lEudaneko. Ndele Kalunga okwa li a wanifa po eudaneko laye mokukatuka eenghatu da shikulafana tadi twikile, nokungaho okwa ulika kutya edina olo le likalekelwa Jehova ole mu yeleka shili.
12 Ovalevi ova popya kombinga yaJehova meilikano olo la shangwa kuNehemia tava ti: “[Owa] mona oluhepo lootate muEgipti ndele wa uda onghuwo yavo pEfuta lomanenge, ndele Farao novapiya vaye aveshe novanhu aveshe vomoshilongo shaye we va ningila omadidiliko noikumifalonga. Osheshi wa li u shi shii, nokutya vo ove va hepeka nokulinenepeka, ndele Ove we liningila edina ngaashi li li nena eli. Ndele wa tukula efuta komesho yavo, onghee va tauluka efuta va enda poukukutu. Ndelenee ovataatai vavo we va ekela moule mwii, ngaashi emanya momeva manene.” Opo nee, ova twikila okwiilikana shi na sha noinima imwe vali oyo Jehova a ningila oshiwana shaye, tava ti: ‘Noonakukalamo moshilongo, Ovakaanan, we va taataa komesho yavo. Ndele va nangala oilando i neehotekuma nedu liwa, ndele va tinha eengulu di yadi oinima iwa i lili nai lili, eendungu da pandwa memanya, oikokola yomiviinyu nomiti domalumono nomiti dihapu doiimati. Ndele va lya ndele va kuta ndele va ondoka ndele va kala ve noshishipo omolwouwa woye munene.’ — Neh. 9:9-11, 24, 25.
13. Jehova okwa li a wanifa po ngahelipi eemhumbwe dopamhepo dOvaisrael, nova li ve linyenga ngahelipi?
13 Kalunga okwa li a katuka eenghatu dimwe vali dihapu tadi twikile opo a wanife po elalakano laye. Pashihopaenenwa, diva konima eshi Ovaisrael va dja muEgipti, Jehova okwa li e va wanifila po eemhumbwe davo dopamhepo. Ovalevi ova ilikana kuKalunga tava ti: “Ove wa londoloka komhunda yaSinai ndele we va popifa meulu ndele we va pa omalombwelo a yuka neemhango di shii kulineekelwa, eenghedimango diwa noipango.” (Neh. 9:13) Jehova okwa li ta kendabala okuhonga oshiwana shaye opo shi dule okukala ovahumbati vedina laye liyapuki shi li ovafyuululi vEdu lEudaneko, ashike osha li sha ekelashi oinima iwa oyo she lihonga. — Lesha Nehemia 9:16-18.
OVA LI VA PUMBWA OKUPEWA OUTEKUDULIKO
14, 15. (a) Ongahelipi Jehova a li a fila onghenda oshiwana shaye shaIsrael? (b) Oshike hatu lihongo konghedi omo Kalunga a li a ungaunga noshiwana shaye oshihoololwa?
14 Ovalevi ova tumbula meilikano lavo omanyono avali okondadalunde oo Ovaisrael va li va nyona diva konima eshi va udaneka pOmhunda yaSinai kutya otava ka diinina Omhango yaKalunga. Omolwomanyono oo, Ovaisrael ova li va wana ngeno okweefiwa va file mombuwa. Ndele Ovalevi ova tanga Jehova meilikano tava ti: “Omolwefilonghenda loye linene ino va efa mombuwa. . . . Nomido 40 we va kalela noshisho. . . . Vo inava hepa sha. Noikutu yavo inai kulupa neemhadi davo inadi dinda.” (Neh. 9:19, 21) Kunena, Jehova ohe tu longekidile yo keshe osho twa pumbwa opo tu dule oku mu longela noudiinini. Inatu kala nande twa fa Ovaisrael omayovi ovo va li va fila mombuwa omolwokuhadulika nokuhe na eitavelo kwavo. Osha yela kutya oinima oyo oya “shangwa oku tu kumaida, [fyeni] ava twa hangika komaxulilo omafimbo ounyuni.” — 1 Kor. 10:1-11.
15 Shinyikifa oluhodi, konima eshi Ovaisrael va fyuulula Edu lEudaneko, ova li va hovela okulongela oikalunga yOvakaanan, naasho osha kwatela mo okuninga oinima inai koshoka nokuyamba po ovana vavo. Onghee hano, Jehova okwa li a efa oiwana yopoushiinda i hepekwe oshiwana shaye oshihoololwa. Eshi ve livela ombedi, Jehova okwe va fila onghenda ndele te va dimine po nokwe va xupifa momake ovatondi vavo. Jehova okwa kala te va dimine po “luhapu.” (Lesha Nehemia 9:26-28, 31.) Ovalevi ova ti: “Nomido dihapu wa li u nolukeno navo ndele we va londola nOmhepo yoye nomakanya ovaprofeti. Ndelenee vo va li inava hala okuuda. Onghee hano we va yandja momake oiwana yoilongo.” — Neh. 9:30.
16, 17. (a) Onghalo yOvaisrael eshi va dja moukwatwa oya li ya yooloka ko ngahelipi kwaayo yooxekulululwa eshi opo va i mEdu lEudaneko? (b) Ovaisrael ova li va dimina oushili ulipi, nova li va udaneka okuninga shike?
16 Nokuli nokonima eshi Ovaisrael va dja moukwatwa waBabilon, ova li va hovela okukala ihava dulika kuJehova. Oshike sha li sha ningwa po? Ovalevi ova twikila okwiilikana tava ti: “Paife ofye ovapika. Moshilongo tuu osho we shi pele ootate vetu vo va lye oiimati noipewa yasho, moshilongo tuu osho tu nokukala fye ovapika. Oshishipo shasho tashi pewa eehamba odo we di tula po di tu pangele omolwomatimba etu, . . . ndele fye otu li moudjuu munene.” — Neh. 9:36, 37.
17 Mbela Ovalevi ova li va hala okutya Kalunga okwa efela oshiwana shaye moudjuu shihe li pauyuki? Hasho nandenande! Ova dimina tava ti: “Oove omuyuki muashishe she tu hanga, osheshi Ove wa li [omudiinini] moilonga yoye, ndelenee fye twa li ovahenakalunga.” (Neh. 9:33) Opo nee, ova xulifa eilikano lavo lokuheliholamwene neudaneko la kwata moiti olo kutya oshiwana otashi ka dulika kOmhango yaKalunga. (Lesha Nehemia 9:38; 10:29) Eudaneko olo ove li shanga momukanda nowa li wa hakwa noihakifo yOvawiliki vOvajuda ve li 84. — Neh. 10:1-27.
18, 19. (a) Oshike twa pumbwa okuninga opo tu dule okuya mounyuni mupe waKalunga? (b) Otu na okutwikila okwiilikana kombinga yashike, nomolwashike?
18 Otwa pumbwa okupewa outekuduliko kuJehova opo tu kale twa wana oku ka xupifwa nokuya mounyuni waye mupe wouyuki. Omuyapostoli Paulus okwa pula ta ti: “Okaana olyelye ihaka dengwa kuxe?” (Heb. 12:7) Ohatu ka ulika kutya otwa tambula ko ewiliko laKalunga mokukalamwenyo kwetu ngeenge otwa kala ovadiinini moilonga yaye nokweefa omhepo yaye i tu vyule. Nongeenge otwa nyono enyono la kwata moiti, ohatu dulu okukala noushili kutya Jehova ote ke tu dimina po ngeenge otwe livele ombedi shili nokutambula ko nelininipiko outekuduliko waye.
19 Mafiku, Jehova ota ka tumbalekifa edina laye monghedi ya tongomana shi dulife eshi a li a mangulula Ovaisrael muEgipti. (Hes. 38:23) Ndele ngaashi ashike oshiwana shaye shonale sha li sha fyuulula shili Edu lEudaneko, Ovakriste aveshe ovo tava twikile okulongela Jehova noudiinini navo otava ka fyuulula omwenyo mounyuni waye mupe wouyuki. (2 Pet. 3:13) Molwaashi otu na etimaumbwile litunhula la tya ngaho, inatu efa nande okwiilikana kutya edina laJehova la tumbala nali yapulwe. Oshitukulwa sha landula ko otashi ka kundafana kombinga yeilikano limwe vali olo tu na okukatuka metwokumwe nalo opo tu hafele omanangeko noupuna aKalunga paife nofiyo alushe.


c: text/html

text:
Owa ‘diinina ngoo shili oilonga iwa’?
‘Jesus Kristus okwe liyandja ponhele yetu, ye e liyelifile oshiwana shaye mwene, osho hashi diinine shili oilonga iwa.’ — TIT. 2:13, 14.
1, 2. Eendombwedi daJehova odi na oufembanghenda we likalekelwa ulipi, nou uditile ngahelipi oufembanghenda oo?
OVANHU vahapu ohava kala ve udite etumba ngeenge va pewa ondjabi molwoshilonga shididilikwedi osho va longa. Pashihopaenenwa, vamwe ova li va pewa epapa lokomudo molwaashi va longa nouladi opo va hanganife ovanhu ovo ve tondafane. Ndele kashi fi tuu oufembanghenda munenenene okukala u li omukalelipo waKalunga, oo a tumwa a ka kwafele ovanhu va pange vali ombili nOmushiti wavo!
2 Tu li Eendombwedi daJehova, otu na oufembanghenda wa tya ngaho we likalekelwa. Ohatu ladipike ovanhu va ‘hangane naKalunga,’ hatu shi ningi koshi yewiliko laye nolaKristus. (2 Kor. 5:20) Jehova okwa kala te tu longifa opo tu ehenife ovanhu popepi naye. Kungaho, ovanhu omamiliyona moilongo i dulife 235 ova kwafelwa va kale ve na ekwatafano liwa naKalunga nosho yo eteelelo loku ka mona omwenyo waalushe. (Tit. 2:11) Ohatu shivi nomutima aushe keshe oo ‘a hala, a tambule omeva omwenyo oshali.’ (Eh. 22:17) Molwaashi otwa lenga oshilonga osho sha fimana nohatu shi wanifa po noudiinini, otaku dulu okutiwa kutya otu li oshiwana “osho hashi diinine shili oilonga iwa.” (Tit. 2:14) Paife natu ka kundafaneni nghee ouladi wetu wokulonga oilonga iwa hau tu kwafele tu ehenife ovanhu popepi naJehova. Oilonga yetu yokuudifa oi li onghedi imwe omo hatu nanene ovanhu kuJehova.
HOPAENENA OULADI WA-JEHOVA NA-JESUS
3. “Ouladi waKalunga” otau ulike shike?
3 Jesaja 9:6 okwa popya shi na sha naasho epangelo lOmona waKalunga tali ka pondola eshi a ti: “Ouladi waKalunga, Omwene womatanga ovakwaita otau ke shi ninga.” Eendjovo odo otadi ulike kutya Tate yetu womeulu okwa halelela shili ovanhu va ka xupifwe. Oshihopaenenwa shaJehova shouladi otashi yandje oumbangi kutya oshilonga osho e tu pa tu li ovaudifi vOuhamba otwa pumbwa oku shi longa nomutima aushe, nexwamo nonouladi. Okukala kwetu twa halelela okukwafela ovanhu va shiive Kalunga otaku ulike kutya Jehova omuladi. Ndele tu li ovalongi pamwe naKalunga, mbela otwa tokola ngoo toko okukufa ombinga pauyadi moilonga yokuudifa onghundana iwa she likolelela keenghalo detu? — 1 Kor. 3:9.
4. Ongahelipi Jesus a tula po oshihopaenenwa shokutwikila okulonga nouladi moukalele?
4 Diladila yo shi na sha nouladi waJesus. Jesus okwa tula po oshihopaenenwa sha wanenena shi na sha nokutwikila nouladi moukalele. Nonande okwa li ha patanekwa nonyanya, okwa kala ta twikile nouladi moilonga yokuudifa fiyo okefyo laye li udifa omwenyo munyenye. (Joh. 18:36, 37) Eshi eufwafimbo lokufya kwaJesus efyo lopayambo la li la fika, ouladi waye wokukwafela ovanhu va shiive Jehova owa li wa xwama.
5. Ongahelipi Jesus a li a katuka metwokumwe nefaneko lomukwiyu?
5 Lwopexulilo 32 O.P, Jesus okwa li a popya efaneko li na sha nomulumenhu oo a li e na omukwiyu u li mepya laye lomiviinyu oo inau ima oiimati oule womido adishe nhatu. Eshi omulongi wepya lomiviinyu a lombwelwa e u ke po, okwa li a pula a pewe efimbo la wedwa po e u tutile oushosho. (Lesha Lukas 13:6-9.) Movanhu ovo Jesus a li a udifila okwa li ashike a likola mo ovahongwa vanini. Ndele ngaashi sha ulikwa mefaneko lomulongi wepya lomiviinyu, Jesus okwa li a longifa efimbo lixupi olo la li la xupa ko, eemwedi hamano lwaapo, opo a udife nexwamo muJudea nomuPerea. Omafiku manini fimbo Jesus ina fya, okwa li a lila omolwovanhu vomoshilongo shavo ovo va li va ‘fitika omatwi avo.’ — Mat. 13:15; Luk. 19:41.
6. Omolwashike tu na okukala hatu udifa nexwamo?
6 Osha fimanenena okukala hatu udifa nexwamo, naunene tuu eshi tu li komuxundalili womafiku axuuninwa. (Lesha Daniel 2:41-45.) Kau fi tuu oufembanghenda munene okukala tu li Eendombwedi daJehova! Ofye ashike kombada yedu alishe hatu kwafele ovanhu va kale ve na eteelelo lashili lekandulepo lomaupyakadi. Omafimbo opo a di ko, omushangi umwe woshifokundaneki okwa ti kutya kape na enyamukulo kepulo olo kutya, “Omolwashike ovanhu vawa hava ningilwa oinima ii?” Oshi li oshinakuwanifwa shopaKriste nosho yo oufembanghenda okukwafela ovanhu ovo va hala okupwilikina va shiive omanyamukulo Ombibeli komapulo a tya ngaho. Otu na omatomheno mahapu okukala ‘twa xwama momhepo’ eshi hatu wanifa po oshilonga osho twa pewa kuKalunga. (Rom. 12:11) Jehova ohe tu nangeke noupuna eshi hatu udifa nouladi opo tu kwafele ovanhu ve mu shiive nova kale ve mu hole.
OMHEPO YELIYAMBO OHAI FIMANEKIFA JEHOVA
7, 8. Ongahelipi omhepo yeliyambo hai fimanekifa Jehova?
7 Ngaashi sha ulikwa moimoniwa yomuyapostoli Paulus, oukalele wetu otashi dulika u tu ningife tu kale “oupafi” oufiku, ile tu tye, tu londokwe keemhofi, ‘nokulidilika oikulya.’ (2 Kor. 6:5) Omautumbulilo oo taa ulike kutya otwa pumbwa okuninga omaliyambo notae tu dimbulukifa ovakokolindjila ovo va pitifa komesho oukalele wavo nopefimbo opo tuu opo otave liyambidida kuvo vene painiwe. Diladila yo shi na sha novatumwa ovadiinini ovo have ‘litileshi ngaashi eyambo’ opo va ka kwafele ovanhu koilongo imwe. (Fil. 2:17) Ongahelipi shi na sha novakulunhuongalo ovadiinini ovo omafimbo amwe ihava mono efimbo lokulya ile lokukofa molwaashi tava file oshisho eedi daJehova? Otu na yo ovanamido nosho yo ovo vehe na oukolele ovo hava ningi eenghendabala va kale pokwoongala kwopaKriste nokukufa ombinga moukalele. Omitima detu ohandi kala di yadi olupandu ngeenge hatu diladila kovapiya vaKalunga aveshe ovo ve na omhepo yeliyambo. Eenghendabala da tya ngaho ohadi kumu etaleko lavamwe li na sha noukalele wetu.
8 Omulumenhu wonhumba oo ehe fi Ondombwedi okwa popya monhumwafo imwe oyo a li a shangela koLincolnshire Boston Target, shomuUnited Kingdom a ti: “Ovanhu kave na vali eitavelo momalongelokalunga . . . Hano ovawiliki veengeleka ohava uhala tava ningi shike? Osha yela kutya ihava i va ka udifile ovanhu ngaashi Kristus a li ha ningi . . . Elongelokalunga olo li na ko nasha novanhu shili Eendombwedi daJehova ashike, odo hadi i kovanhu di ke va udifile oshili.” Molwaashi otu li mounyuni omu mu na ovanhu ve na oikala yokuliholamwene, omhepo yetu yeliyambo ohai fimanekifa Jehova Kalunga. — Rom. 12:1.
9. Oshike tashi dulu oku tu linyengifa tu twikile nouladi okulonga oilonga iwa moukalele?
9 Ndele mbela oshike tu na okuninga po ngeenge otwa fa hatu kanifa ouladi wetu wokuudifa? Otashi ka kala shiwa okudilonga kwaasho Jehova ta wanifa po okupitila moilonga yokuudifa. (Lesha Ovaroma 10:13-15.) Ovo tava ifana edina laJehova ve na eitavelo ovo ashike tava ka xupifwa, ashike ovanhu itava dulu oku li ifana ngeenge ihatu va udifile. Oushili oo ou na oku tu linyengifa tu twikile nouladi okulonga oilonga iwa nokuudifa noudiinini onghundana iwa yOuhamba.
ELIHUMBATO LIWA OHALI NANENE OVANHU KU-KALUNGA
10. Omolwashike taku dulu okutiwa kutya elihumbato letu liwa ohali nanene ovanhu kuJehova?
10 Nonande osha fimana okukala ovaladi moukalele, itatu ka dula okukwafela ovanhu va ehene popepi naKalunga ngeenge ouladi oo ashike tu na. Oshinima shimwe vali osho tashi ka nanena ovanhu kuKalunga osho elihumbato liwa lopaKriste. Paulus okwa divilika efimano lelihumbato letu eshi a ti: “Fye itatu pe omunhu omhito okudina moshinima nande shimwe, oshilongayakulo shetu shi ha shekwe.” (2 Kor. 6:3) Okupopya kuwa nosho yo elihumbato liwa lOvakriste ohai tumbalekifa omahongo aKalunga nokunanena vamwe koshili. (Tit. 2:10) Luhapu ohatu udu ovanamitimadiwa tava popile mouwa oshiwana shaKalunga omolwelihumbato lasho liwa lopaKriste.
11. Omolwashike tu na okukala hatu konakona pamwe neilikano shi na sha nelihumbato letu?
11 Nonande otwa mona kutya eenghatu detu otadi dulu okukuma vamwe monghedi iwa, otadi dulu yo oku va kuma monghedi ii. Onghee hano, nonande otu li koilonga, meumbo ile kofikola, inatu ninga nande oinima oyo tai ka shekifa oukalele nosho yo elihumbato letu. Ngeenge otwa kala hatu nyonene owina, ohatu ka mona oilanduliko inyikifa oluhodi. (Heb. 10:26, 27) Ediladilo olo oli na oku tu linyengifa tu konakone pamwe neilikano osho hatu ningi nosho yo kutya onghedi yetu yokukalamwenyo otai yandje efano lilipi. Eshi omifikamhango dopaenghedi dounyuni tadi ende tadi xutuka, ovanamitimadiwa otava ka mona ‘etongoko pokati kaau ha longele Kalunga naau ihe mu longele.’ (Mal. 3:18) Onghee hano, elihumbato letu liwa lopaKriste otali dana onghandangala ya fimana mokuhanganifa ovanhu naKalunga.
12-14. Onghedi omo hatu lididimikile omayeleko eitavelo ohai kumu ngahelipi etaleko lavamwe li na sha noukalele wetu? Yandja oshihopaenenwa.
12 Eshi Paulus a li a shangela Ovakorinto, okwa popya kutya okwa shakeneka omahepeko, omafininiko, omadengo nokwa li a idililwa modolongo. (Lesha 2 Ovakorinto 6:4, 5.) Ngeenge otwa shakeneke omayeleko eitavelo, oku e lididimikila otaku dulu okulinyengifa vamwe va tambule ko oshili. Pashihopaenenwa, omido donhumba da pita, opa li pa ningwa eenghendabala dokuxulifa po Eendombwedi daJehova moAngola. Eendombwedi mbali da ninginifwa nosho yo ovanhu 30 ve na ohokwe ovo va li hava kala pokwoongala ova li va kwatwa po. Opo nee, ovanhu vomoshitukulwa ova li va ongalekwa va ka tale eshi ovapataneki tava denge ovanhu ovo vehe na ondjo fiyo otava di ohonde. Ovakainhu nounona navo ova li va hepekwa nonyanya. Osho osha li sha ningwa nelalakano lokutilifa ovanhu opo vaha pwilikine kEendombwedi daJehova. Ndele konima yedengo la tya ngaho, ovanhu vahapu vomoshitukulwa ova li va ya kEendombwedi daJehova noku di pula di konakone navo Ombibeli. Okudja opo, oilonga yokuudifa Ouhamba oya xuma komesho, naasho osha etifa ekulo linene nomanangeko noupuna mahapu.
13 Oshihopaenenwa osho otashi ulike kutya okukala twa diinini omafinamhango Ombibeli okwa fimana shi fike peni. Oudiinini waPetrus novayapostoli vakwao otashi dulika wa li wa hanganifa ovanhu naKalunga. (Oil. 5:17-29) Ovanafikola vakwetu, ovanailonga pamwe nafye ile oilyo youkwaneumbo wetu oshi na oupu i tambule ko oshili ngeenge oya mono kutya otwa tokola toko okulonga osho sha yuka.
14 Ashike ovamwatate vamwe otava hepekwa fiyo okunena. Pashihopaenenwa, muArmenia, ovamwatate 40 lwaapo ove li modolongo omolwokuhenombinga kwavo, noshi na oupu vakwao vamwe navo va ka tulwe mo meemwedi tadi ya. MuEritrea, ovapiya vaJehova 55 ova idililwa modolongo, navamwe vomuvo ove na omido di dulife po 60. MoSouth Korea, Eendombwedi 700 lwaapo oda idililwa modolongo omolweitavelo lado. Onghalo ya tya ngaho oya kala tai twikile oule womido 60 moshilongo osho. Otwe lineekela kutya oudiinini wovamwatate ovo tava hepekwa moilongo i lili noku lili otau ka tumbalekifa Kalunga notau ka kwafela ovo ve hole ouyuki ve uye melongelokalunga lashili. — Eps. 76:9-11.
15. Yandja oshihopaenenwa osho tashi ulike kutya okukala ovanashili otaku dulu okunanena vamwe koshili.
15 Okukala ovanashili nako otaku dulu okunanena ovanhu koshili. (Lesha 2 Ovakorinto 6: 4, 7.) Pashihopaenenwa, diladila koshimoniwa eshi: Eshi omumwameme wonhumba a li ta tula oimaliwa meshina loutekete lomobesa yonhumba, omushiivikile umwe okwa li e mu lombwela kutya ina pumbwa okufutila okatekete kaye molwaashi oshinano oshixupi. Omumwameme okwe mu yelifila kutya osha yuka okufuta okatekete nokuli nonande oshinano kashile. Konima yaasho, kaume kaye oo okwa yeluka mo mobesa. Opo nee, omushingi wobesa okwa tala komumwameme ndele te mu pula ta ti: “Ove Ondombwedi yaJehova?” Omumwameme okwa nyamukula ta ti: “Heeno! Omolwashike to pulile ngaho?” Okwa ti: “Onde mu uda eshi mwa li ta mu popi shi na sha nokatekete kobesa, nondi shi shii kutya Eendombwedi daJehova odo unene hadi futu outekete vado nodi li ovanashili moinima aishe.” Konima yeemwedi dinini, pokwoongala kumwe omulumenhu umwe okwa li a ya pomumwameme oo ndele ta ti, “Ou shii nge? Aame omushingi wobesa oo a popile naave shi na sha nokufuta outekete. Eshi nda mona elihumbato loye liwa, onda tokola okuhovela okukonakona Ombibeli nEendombwedi daJehova.” Okukala ovanashili ohaku tu didilikifa mo kutya otu li ovakalele ve shii okulineekelwa.
ULIKA ALUSHE OMAUKWATYA OO TAA FIMANEKIFA KALUNGA
16. Omolwashike omaukwatya ngaashi onheni, ohole nolukeno haa kumu omitima dovanhu? Yandja oshihopaenenwa.
16 Okuulika omaukwatya ngaashi onheni, ohole nosho yo olukeno nako haku linyengifa ovanhu va ehene popepi naJehova. Vamwe ovo tave tu konenene otashi dulika va kale va hala okulihonga kombinga yaJehova, omalalakano aye nosho yo oshiwana shaye. Oikala nelihumbato lOvakriste vashili oya yooloka ko filufilu kwaayo yaavo have liningifa va fa ve na etilokalunga ndele paulelalela ovanaihelele. Ovawiliki vomalongelokalunga vamwe ova likola oupuna mokukunguda oilyo yeengeleka davo, noimaliwa ihapu oyo hava pewa ohave i longifa mokulilandela omaumbo neehauto dondilo, nopomhito imwe, umwe okwa li nokuli a tungifa okanduda kombwa yaye mu na omupepo. Osha yela kutya vahapu ovo have liti kutya ovashikuli vaKristus ihava yandje “oshali.” (Mat. 10:8) Ndele ponhele yaasho, ohava “longele ofuto” ngaashi ovapristeri ovatangalali vomuIsrael shonale, naluhapu ohava hongo oinima ihe li pamishangwa. (Mika 3:11) Elihumbato la tya ngaho itali hanganifa nandenande ovanhu naKalunga.
17, 18. (a) Ongahelipi okuulika omaukwatya a fa aJehova haku mu fimanekifa? (b) Oshike hashi ku linyengifa u twikile okulonga oilonga iwa?
17 Mepingafano naasho sha popiwa mokatendo ka tetekela, omahongo Ovakriste vashili noilonga iwa oyo hava longele ovanhu vakwao ohai kumu omitima dovanhu vahapu. Pashihopaenenwa, pomhito imwe fimbo omukokolindjila umwe a li ta udifa eumbo neumbo, okwa li a shunifwa ko komufiyekadi umwe omunamido. Omufiyekadi oo okwa ti kutya eshi omukokolindjila oo a denga okangedjo, okwa hangwa a londa komhani ta tula mo okabiena komokombifa. Omumwatate oo okwa ti: “Osha nyika oshiponga okuninga ngaho u li oove auke.” Opo nee, okwa tulila mo omunamido oo okabiena kaye ndele ta i. Eshi omonamati womukainhu oo a hokololelwa osho sha ningwa po, okwa li a kumwa neenghono nokwa kendabala oku ka konga omumwatate oo opo e mu pandule. Mokweendela ko kwefimbo, omumati oo okwa ka tambula ko ekonakonombibeli.
18 Omolwashike wa tokola toko okutwikila okulonga oilonga iwa? Otashi dulika omolwaashi u shii kutya ngeenge otwa kala tu li ovaladi moukalele nokulonga ehalo laJehova, kungaho ohatu mu fimanekifa nohatu kwafele vamwe va ka xupifwe. (Lesha 1 Ovakorinto 10:31-33.) Ohole yetu yokuhola Jehova nosho yo ovanhu vakwetu oyo hai tu linyengifa tu kale ovaladi moilonga iwa mokukala hatu udifa onghundana iwa nokulihumbata monghedi yopaKriste. (Mat. 22:37-39) Ngeenge otu li ovaladi moilonga iwa, otashi ke tu etela ehafo linene nohatu ka kala twa wanenwa. Kakele kaasho, otwa teelela nodjuulufi efimbo opo ovanhu aveshe tava ka fimanekifa Omushiti, Jehova, mokuulika ouladi welongelokalunga lashili.

robotstxt: allowed

filter: keep


text:
OSHIPALANYOLE SHOKOMBADA | NGEENGE UMWE OO U HOLE A FYA
Okuungaunga nonghalo yoluhodi
Ope na omayele mahapu oo taa dulu okupewa ovanhu ovo va nyika oluhodi, nonande haaeshe taa kwafa. Pashihopaenenwa, vamwe otashi dulika ve ku ladipike uha lile ile uha ulike omaliudo oye, ofimbo vamwe tave ku ladipike u ninge ngaho. Ombiibeli oya yandja omayele e li pandunge oo ovanongononi vokunena navo va mona kutya oku li mondjila.
Momaputuko amwe, okwa itavelwa kutya ovalumenhu ihava lili. Ndele mbela osha pumbiwa ngoo okufitikinina omahodi omolwohoni? Ovashiivi nawa vouluvi ova mona kutya osha pumbiwa okulila ngeenge wa nyika oluhodi. Okuulika oluhodi wa manguluka, otashi ke ku kwafela u pule komesho nonande owa filwa. Okufitikinina oluhodi otashi dulu oku ku etela ouyahame ponhele yoku ku xwepopaleka. Ombiibeli itai yambidida nande ediladilo olo kutya osha puka ile kashi li paushitwe okulila ngeenge wa filwa. Pashihopaenenwa, diladila shi na sha naJesus. Nonande oku na eenghono dokunyumuna, okwa li a lila moipafi omolwefyo lakaume kaye Lasarus. — Johannes 11:33-35.
Omafimbo amwe ngeenge twa nyika oluhodi ohatu kwatwa yo kehandu, unene tuu ngeenge omunhu okwa fya efyo lombadilila. Ope na oinima ihapu oyo tashi dulika i handukife omunhu oo a filwa, ngaashi omayele a puka noinaa diladilwa oo tashi dulika a pewe kovanhu ovo e lineekela. Omulumenhu umwe wokoSouth Afrika wedina Mike okwa ti: “Tate okwa fya fimbo nda li ndi na omido 14.” Okwa weda ko vali a ti: “Omufita umwe waAngilikana okwa popya pefudiko latate a ti kutya Kalunga oha kufa po diva ovanhu ovo vawa molwaashi okwe va pumbwa. * Osho osha li sha handukifa nge molwaashi natango tate otwa li twe mu pumbwa neenghono. Paife opa pita omido 63, ashike natango oshinima osho ohashi vele nge.”
Ongahelipi shi na sha nokukala u udite ondjo? Ngeenge efyo ola holoka po ombadilila, omunhu oo a filwa otashi dulika a kale te lipula kutya ‘Ngeno onda ningile shonhumba ile shongadi pamwe ngeno omunhu oo ina fya.’ Ile tashi dulika pamwe oshikando shaxuuninwa wa popya nomunhu oo a fya omwa li tamu tanguna. Okulipula ngaho otashi ku ningifa u kale u udite ondjo neenghono.
Ngeenge owa wililwa po komaliudo a tya ngaho, osha fimanenena oku a holola. Oto dulu okulombwela kaume koye oo ta dulu oku ku pwilikina noku ku shilipaleka kutya omaliudo a tya ngaho ohaa hange ovanhu vahapu ovo va filwa. Ombiibeli oya ti: ‘Kaume oku hole alushe, nomumwaina omulumenhu ta dalwa, a kwafe moluhepo.’ — Omayeletumbulo 17:17.
Omunhu oo a filwa ota dulu okupanga oukaume wopofingo nOmushiti wetu, Jehova Kalunga. Mbubulila Jehova omutima woye aushe ‘osheshi Oye te ku file oshisho.’ (1 Petrus 5:7) Kakele kaasho, Jehova okwa udaneka kutya aveshe ovo tave mu ilikana va mana mo ote ke va hekeleka ‘nombili yaYe ei i dule eendunge adishe, otai ke va amena.’ (Ovafilippi 4:6, 7) Kala yo ho pitike Kalunga e ku hekeleke okupitila mEendjovo daye, Ombiibeli. Shanga omusholondodo womishangwa dehekeleko. (Tala okamhungu komishangwa.) Oto dulu yo okukoneka dimwe domomishangwa odo. Okudilonga moule komishangwa odo otashi ke ku kwafela unene tuu ngeenge u li oove auke noho mono shidjuu okukofa oufiku. — Jesaja 57:15.
Efimbo opo la di ko, omulumenhu wedina Jack, e na omido 40, okwa li a filwa omukulukadi waye, oo a li ta vele okankela. Jack okwa popya kutya oha kala e udite owike. Ashike eilikano ola li le mu kwafela. Okwa ti: “Ngeenge nda ilikana kuJehova ihandi kala vali ndi udite owike. Omafimbo amwe ohandi penduka oufiku nohandi kala nda londokwa keemhofi. Ngeenge nda lesha nokudilonga moule kOmishangwa dehekeleko ndele handi mbubulile Jehova omaliudo ange meilikano, ohandi kala nda pepelelwa nondi udite ombili yokomutima, nokonima yaasho ohandi dulu okukofa noupu.”
Omukainhu umwe omunyasha wedina Vanessa okwa filwa ina oo a li ta vele. Omunyasha oo naye okwa li a kwafelwa keilikano. Okwa ti: “Ngeenge nda taalela oupyakadi ohandi lili noku ifana edina laKalunga. Jehova oha udu omailikano ange noha pe nge alushe eenghono odo nda pumbwa.”
Ovaxungimwenyo vamwe ohava ladipike ovanhu ovo tava ungaunga nonghalo yoluhodi va kufe ombinga moikonga yokukwafela ovanhu moitukulwa yavo. Okuninga ngaho ohashi va etele ehafo noku va kwafela va ungaunge noupu nonghalo oyo. (Oilonga 20:35) Ovakriste vahapu ovo va pita monghalo yoluhodi ova mona kutya okukwafela vamwe ohashi va hekeleke neenghono. — 2 Ovakorinto 1:3, 4.
^ okat. 5 Osho hasho Ombiibeli tai hongo. Ombiibeli oya yandja omatomheno atatu kutya omolwashike ovanhu vaha fi. — Omuudifi 9:11; Johannes 8:44; Ovaroma 5:12.


text:
Oheeno yoye nai kale heeno
“Eendjovo deni nadi tye: Heeno, heeno, ile: ahowe, ahowe.” — MAT. 5:37.
1. Jesus okwa ti shike shi na sha nokwaana, nomolwashike a tila ngaho?
OSHOSHILI kutya Ovakriste vashili inava pumbwa okwaana. Otaku dulu okutiwa ngaho molwaashi ohava dulika kuJesus oo a ti: ‘Eendjovo deni nadi tye: Heeno, heeno.’ Jesus okwa li a hala kutya omunhu oku na okukala ha wanifa osho a popya. Fimbo ina popya eendjovo odo da tofwa pombada, okwa ti: “Inamu ana nandenande.” Osho okwa li e shi popya opo a tokole ovo va li ve na onghedindjikilile yokwaana mokupopya kwakwalukeshe, ndele ihava wanifa po eendjovo davo. Ngeenge omunhu ota ‘weda ko’ koheeno ile koahowe opo ngeno vati a koleke osho ta popi, otashi ulike kutya ke fi omulineekelwa nokwa nwefwa mo ‘komunawii.’ — Lesha Mateus 5:33-37.
2. Yelifa kutya omolwashike inashi puka alushe okwaana.
2 Jesus ina tya osha puka okwaana. Ngaashi twe lihonga moshitukulwa sha tetekela, Jehova Kalunga nomupiya waye omuyuki Abraham ova li va ana omolwoinima ya fimana. Omhango yaKalunga nayo oya li hai pula omunhu a ane opo kukandulwe po eenhamanana donhumba. (Ex. 22:10, 11; Num. 5:21, 22) Natango, Omukriste otashi dulika a kale a pumbwa okwaana ngeenge ta yandje oumbangi momhangu opo a ulike kutya ota popi oshili. Ile peemhito dimwe otashi dulika a kale e wete sha pumbiwa a ane opo a shilipaleke vamwe shi na sha naasho a hala okuninga ile mokukandula po eenhamanana. Eshi Jesus a li a pulwa a ane komupristeri omukulunhu mOmhangu yoPombada yOvajuda, ka li a anya ndele okwa li e shi ninga ta koleke oushili waasho a popya. (Mat. 26:63, 64) Ashike nande ongaho, Jesus ka li a pumbwa okwaana a koleke osho ta popi molwaashi okwa li ha popi alushe oshili. Ndele opo a koleke noku twe omufindo oushili wetumwalaka laye, luhapu okwa li ha ti: “Oshilishili handi mu lombwele.” (Joh. 1: 51; 13:16, 20, 21, 38) Natu ka taleni kutya oshike vali hatu lihongo moshihopaenenwa shaJesus, shaPaulus navakwao vamwe ovo oheeno yavo ya li heeno.
JESUS OKWA TULA PO OSHIHOPAENENWA DINGI
3. Jesus okwa li a udanekela shike Kalunga meilikano laye, naXe womeulu okwa li a nyamukula ngahelipi?
3 ‘Tala, ohandi uya okulonga ehalo loye, Kalunga.’ (Heb. 10:7) Eendjovo odo otadi ulike kutya Jesus okwa li e liyandja ye mwene kuKalunga a wanife ashishe osho sha li sha xunganekwa shi na sha nOludalo la udanekwa mwa kwatelwa eshi a li ta ka ‘tuwa moshififinwa’ kuSatana. (Gen. 3:15) Kapa li omunhu vali umwe e liyambele a wanife po oshinakuwanifwa shidjuu shi fike opo. Jehova okwa li a popya okudja meulu ta ulike kutya okwe lineekela Omona, nonande ka li a pula Jesus a ane kutya ota ka wanifa po osho a popya. — Luk. 3:21, 22.
4. Jesus okwa li a ninga shike opo oheeno yaye i kale heeno?
4 Jesus okwa li alushe ha tula moilonga osho ta udifa mokukaleka oheeno yaye heeno. Ka li a efa nande osha shi mu imbe a wanife po oshilonga osho a pewa kuXe shokuudifa onghundana iwa yOuhamba waKalunga nokuninga aveshe ovo Kalunga ta nanene kuye ovahongwa. (Joh. 6:44) Ombibeli oya koleka kutya Jesus okwa li ha wanifa po omaudaneko e na sha nokulonga ehalo laKalunga eshi ya ti: “Keshe apa omuvalu womaudaneko aKalunga apa u fike, aeshe oku li muye ‘heeno.’” (2 Kor. 1:20) Jesus oku li oshihopaenenwa sha denga mbada eshi a wanifa po osho a li a udanekela Xe. Paife natu ka kundafaneni kombinga yaumwe oo a li a longa noudiinini a hopaenene Jesus.
PAULUS OKWA LI A WANIFA PO OSHO A LI A POPYA
5. Omuyapostoli Paulus okwe tu tulila po oshihopaenenwa shilipi?
5 “Omwene, ondi nokuninga shike?” (Oil. 22:10) Osho osho Saulus oo a ka shiivika nedina Paulus a li e linyenga kewiliko lOmwene Jesus omutumbalekwa oo a li e mu lihololela memoniko nokwe mu kelela aha hepeke vali Ovakriste. Oshidjemo, Paulus okwa li a efa po onghedi yaye yokukalamwenyo yonale, ndele ta ninginifwa nokwa li a tambula ko oshinakuwanifwa she likalekelwa shokuyandja oundombwedi koiwana kombinga yaJesus. Okudja opo, Paulus okwa kala a tala ko Jesus e li “Omwene” waye nokwa kala ha katuka metwokumwe noutumbulilo oo fiyo okufya kwaye. (Oil. 22:6-16; 2 Kor. 4:5; 2 Tim. 4:8) Paulus ka li a fa vamwe ovo Jesus a popya shi na sha navo a ti: “Oshike hamu ifana nge: Omwene, Omwene, nye ihamu longo osho handi shi mu lombwele?” (Luk. 6:46) Jesus okwa teelela opo aveshe ovo ve mu tala ko e li Omwene wavo va kale ovanashili kwaasho tava popi, ngaashi omuyapostoli Paulus a li a ninga.
6, 7. (a) Omolwashike Paulus a li a undulila komesho efiku laye lokutalela po Korinto, nomolwashike ovo va li tava ti kutya ke fi omulineekelwa va li va puka? (b) Otu na okukala tu na etaleko lilipi li na sha naavo va nangekwa po va kwatele komesho?
6 Paulus okwa li a tandaveleka nouladi etumwalaka lOuhamba muAsia Linini nomuEuropa, a li a tota po nokutalela po lwoikando omaongalo mahapu. Peemhito dimwe, okwa li ha ane opo a koleke oushili waasho a shanga. (Gal. 1:20) Eshi vamwe va li tava lundile Paulus kutya ke fi omulineekelwa, okwa li e lipopila a ti: “Kalunga Oye omudiinini, onghee ondjovo yetu kunye itai kala ‘heeno’ na ‘ahowe.’” (2 Kor. 1:18) Eshi a shanga eendjovo odo, okwa li a dja mo muEfeso ndele ta pitile muMakedonia a yuka kuKorinto. Ye mwene okwa li a hala okutalela po vali Korinto fimbo ina ya kuMakedonia. (2 Kor. 1:15, 16) Ovapashukili ovaendi kunena navo omafimbo amwe ohava lundulula omafiku avo okutalela po. Omalunduluko a tya ngaho ihaa ningwa omolwomatomheno a nafangwa ile molwokuliholamwene, ashike ongeenge pe na onghalo yonhumba ya endelela. Paulus okwa li a undulila komesho etalelepo laye kuKorinto omolwouwa weongalo olo. Ngahelipi mbela?
7 Eshi Paulus a li muEfeso, okwa li a uda kutya meongalo lomuKorinto kamwa li mu na oukumwe notave lipwililikile oluhaelo. (1 Kor. 1:11; 5:1) Paulus okwa li a shanga monhumwafo yaye yOvakorinto votete omayele a kwata moiti opo a pukulule eongalo olo. Ponhele yokudja ashike muEfeso a yukilila kuKorinto, Paulus okwa li a pa Ovamwaxe efimbo opo a hange va tula moilonga omayele oo a li e va pa. Oshidjemo, etalelepo laye ola li tali tu omukumo neenghono. Paulus okwa li e va yelifila monhumwafo yaye onhivali kutya omolwashike a li ine uya vali pefimbo olo a li e na okuuya a ti: “Ohandi ifana Kalunga a ninge ondombwedi yomomwenyo wange, ame eshi inandi uya nale kuKorinto, onde mu tala onheni.” (2 Kor. 1:23) Inatu kala nande twa fa vamwe ovo vali tava kembaula Paulus, ndele ponhele yaasho, natu ulike kutya otwa fimaneka filufilu ovo va nangekwa po va kwatele komesho. Otashi ka kala shiwa okulandula oshihopaenenwa shaPaulus oo a li ha hopaenene Kristus. — 1 Kor. 11:1; Heb. 13:7.
OIHOPAENENWA IMWE VALI IWA
8. Rebekka okwe tu tulila po oshihopaenenwa shilipi?
8 “Heeno.” (Gen. 24:58) Rebekka osho a li a nyamukula ina nomumwainamati eshi va li ve mu pula ngeenge okwa hala okuya pamwe nomulumenhu omunailongo tava ende oule weekilometa di dule po 800 opo a ka ninge omukulukadi waIsak, omonamati waAbraham. (Gen. 24:50-58) Rebekka okwa li a ulika kutya oheeno yaye oheeno, nokwa ka ninga omukulukadi waIsak omudiinini nomutilikalunga. Okwa kala hadi meefaila e li ngaashi omunailongo mEdu lEudaneko onghalamwenyo yaye aishe nokwa ka nangekwa noupuna omolwoudiinini waye eshi a ka ninga umwe womooinakulululwa yaJesus Kristus. — Heb. 11:9, 13.
9. Ongahelipi Rut a li a wanifa po osho a popya?
9 “Ahowe, fye twa hala okuya pamwe naave koshiwana sheni.” (Rut 1:10) Ovafiyekadi Ovamoab, Rut naOrpa ova kala nokulombwela inamweno Naomi oo naye a li omufiyekadi eendjovo odo, eshi a li ta shuna kuBetlehem ta di kuMoab. Naomi okwa kala noku va shunifa, opo nee Orpa okwa ka shuna. Ndele oahowe yaRut oya li ahowe. (Lesha Rut 1:16, 17.) Okwa kala omudiinini kuNaomi, a li a fiya po ovapambele vaye nosho yo elongelokalunga loipupulu lOvamoab. Okwa kala ta longele Jehova onghalamwenyo yaye aishe, naasho osha li she mu pefa omanangeko noupuna eshi a ka ninga umwe womovakainhu vatano ovo va tumbulwa kuMateus ve li ooinakulululwa yaKristus. — Mat. 1:1, 3, 5, 6, 16.
10. Omolwashike Jesaja e li oshihopaenenwa shiwa kufye?
10 “Aame ou, tume nge!” (Jes. 6:8) Fimbo Jesaja a li ina popya eendjovo odo, okwa li a mona memoniko Jehova e li omutumba kolukalwapangelo laYe li li kombada yotembeli yaIsrael. Eshi a li ta tale emoniko olo likumwifi, okwa uda ondaka tai ti: “Olyelye handi mu tumu? Nolyelye te tu ile ko?” Kungaho, Jehova okwa li ta shivi Jesaja a ninge omupopikalelipo waye oo ta ka twala etumwalaka koshiwana shaYe oshitangalali. Jesaja okwa li a ulika kutya oheeno yaye oheeno. Omido di dulife po 46, okwa kala ta longo e li omuprofeti omudiinini, ta udifa etumwalaka la kwata moiti letokolo nosho yo omaudaneko e na sha nokwaalulila oshiwana kelongelokalunga lashili.
11. (a) Omolwashike sha fimanenena okukala hatu wanifa po osho twa popya? (b) Oihopaenenwa tai londwele yavamwe ovo va li vehe fi ovanashili oilipi?
11 Omolwashike Jehova a shangifa oihopaenenwa oyo mEendjovo daye? Osha kwata moiti shi fike peni okukaleka oheeno yetu heeno? Ombibeli oya londwela sha yela kutya ovanhu ovo hava popi oipupulu owina ‘novehe fi okulineekelwa ove lilongela efyo.’ (Rom. 1:31, 32) Ohamba yaEgipti, Farao, ohamba yOvajuda Sedekia nosho yo Ananias naSafira ovo vamwe vomwaavo ve li oihopaenenwa ii ya hokololwa mOmbibeli, ovo oheeno yavo yahali heeno. Oihopaenenwa yavo oi li elondwelo kufye. — Ex. 9:27, 28, 34, 35; Hes. 17:13-15, 19, 20; Oil. 5:1-10.
12. Oshike tashi ke tu kwafela tu kale hatu wanifa po osho twa popya?
12 Molwaashi otu li ‘momafiku axuuninwa,’ otwa dingililwa kovanhu ovo ‘vehe fi ovadiinini nove nemoniko longaho letilokalunga, ndelenee tava shilike eenghono dalo.’ (2 Tim. 3:1-5, yelekanifa no-NW.) Otu na okuhenuka eendafano lii la tya ngaho ngaashi tashi dulika. Kakele kaasho, otu na okukala hatu ongala pandjikilile pamwe naavo tava kendabala okukaleka oheeno yavo heeno. — Heb. 10:24, 25.
OHEENO YOYE OYO YA FIMANENENA
13. Oheeno ya fimanenena ilipi omushikuli waJesus Kristus ta dulu okupopya?
13 Eudaneko la fimanenena olo omunhu ta dulu okuninga oli na sha nokuliyapulila kwaye Kalunga. Ovo va hala okuninga ovahongwa vaJesus ohava pulwa lwoikando itatu peemhito da yoolokafana nove na omhito yokutya heeno opo va ulike kutya ova hala okulonga osho va teelelwa va ninge. (Mat. 16:24) Ovakulunhuongalo vavali ohava pula omunhu oo a hala okuninga omuudifi ina ninginifwa omapulo ngaashi: “Mbela owa hala ngoo shili okukala umwe womEendombwedi daJehova?” Lwanima, ngeenge okwa ningi exumokomesho lopamhepo la wedwa po nokwa hala okuninginifwa, ovakulunhuongalo ohave mu pula epulo eli: “Mbela owe liyapulila Jehova okupitila meilikano?” Opo nee fiku leninginifo, ovaninginifwa aveshe ohava pulwa kutya: “Pakanghameno lekuliloyambo laJesus Kristus, mbela omwe livela ombedi omolwomatimba eni nomwe liyapulila Jehova mu longe ehalo laye?” Ovahongwa ovo vape ohava ti heeno moipafi yaaveshe, tava udaneke kutya otava ka longela Kalunga fiyo alushe.
14. Omapulo elipi tu na okukala hatu lipula efimbo nefimbo?
14 Kutya nee opo wa ninginifwa ile owa ninginifwa pa pita oule weedula dihapu, owa pumbwa okulikonakona efimbo nefimbo nokulipula omapulo ngaashi: ‘Ohandi hopaenene ngoo Jesus Kristus mokutwikila okukala metwokumwe noheeno yange oyo ya fimanenena? Ohandi twikile ngoo okudulika kuJesus mokupitifa komesho monghalamwenyo yange oilonga yokuudifa nokuninga ovanhu ovahongwa?’ — Lesha 2 Ovakorinto 13:5.
15. Omeenghedi da fimana dilipi omo tu na okuulika kutya oheeno yetu oi li heeno?
15 Okukala ovanashili keano leliyapulo letu osha hala kutya otu na okukala yo ovadiinini moinima ikwao oyo ya fimanenena. Pashihopaenenwa, mbela owa hombola ile wa hombolwa? Ngeenge osho, ou na okutwikila okukala wa fimaneka eano olo wa ninga lokukala u hole nowa lenga kaume koye kopahombo. Mbela owa shaina eudafanotwokumwe lopangeshefa ile wa yadeka ofooloma yonhumba i na sha nomaufembanghenda mehangano? Ngeenge osho, wanifa osho wa udaneka. Mbela owa tambula ko eshivo u ka lye keumbo laumwe oo e na oyuuyemo inini? Ino ninguluka molwaashi wa shivwa vali kuumwe oo oshipuna. Ile, mbela owa udanekela omunhu umwe oo wa li wa shakeneka eshi to longo eumbo neumbo kutya oto ka aluka opo u mu pe ekwafo lopamhepo la wedwa po? Onghee hano, wanifa po osho wa udaneka, na Jehova ota ka nangeka noupuna oukalele woye. — Lesha Lukas 16:10.
JESUS, OMUPRISTERI OMUKULUNHU NOHAMBA, OTE TU KWAFELE
16. Oshike tu na okuninga ngeenge otwa dopa okuwanifa po osho twa popya?
16 Ombibeli oya popya kutya tu li ovanhu inava wanenena, “ohatu puka luhapu,” unene tuu mokulongifa elaka letu. (Jak. 3:2) Otu na okuninga po shike ngeenge otwa mono kutya otwa dopa okuwanifa po osho twa popya? Omhango yaKalunga oyo a li a pa Ovaisrael, oya li ye shi ninga tashi shiiva opo omunhu oo ‘a popya nomilungu daye mokuhadiladila,’ a filwe onghenda. (Lev. 5:4-7, 11) Ovakriste navo otava dulu okudiminwa po ngeenge ova nyono monghedi ya tya ngaho. Ngeenge otwa hepaululile Jehova enyono letu lokondadalunde, ote ke tu fila onghenda noku tu dimina po okupitila mOmupristeri Omukulunhu, Jesus Kristus. (1 Joh. 2:1, 2) Opo tu kale twa hokiwa kuKalunga, otu na okuulika kutya otwe livela ombedi shili mokuhaendulula omanyono a tya ngaho nomokuninga ngaashi hatu dulu tu kandule po oupyakadi keshe oo wa etifwa kokupopya kwetu nopehe na okudiladila. (Omayel. 6:2, 3) Oshiwa okudiladila nawa ofimbo inatu ninga eudaneko olo tashi dulika itatu ka dula okuwanifa po. — Lesha Omuudifi 5:1.
17, 18. Aveshe ovo tava kendabala opo oheeno yavo i kale heeno ova teelela onakwiiwa itunhula ilipi?
17 Ovapiya vaJehova aveshe ovo hava kendabala opo oheeno yavo i kale heeno ova teelela onakwiiwa ikumwifi. Ovavaekwa 144 000, otava ka pewa omwenyo ihau fi meulu, omo “tava ka pangela pamwe [naJesus] ngaashi eehamba omido eyovi limwe.” (Eh. 20:6) Ofimbo omamiliyona mahapu taa ka mona ouwa mepangelo lOuhamba laKristus moparadisa kombada yedu. Otava ka kwafelwa va kale va wanenena palutu nopamadiladilo. — Eh. 21:3-5.
18 Ngeenge otwa ulike oudiinini wetu mokupita meyeleko laxuuninwa pexulilo lEpangelo lOmido Eyovi laJesus, itatu ka kala vali tu na etomheno lokukala twa limbililwa osho vamwe tava popi. (Eh. 20:7-10) Oheeno keshe otai ka kala heeno noahowe keshe otai ka kala ahowe. Keshe umwe oo ta ka kala nomwenyo pefimbo opo ota ka hopaenena monghedi ya wanenena Tate yetu womeulu omunahole, Jehova, “Kalunga koshili.” — Eps. 31:5, NW.


text:
ETUKULWA 6
Ovaudifi—Ovakalele ovo hava longo nehalo liwa
1, 2. Jesus okwa li a xunganeka oilonga inene ilipi, naasho osha etifa po epulo lilipi la fimana?
OVAPANGELI VOPAPOLOTIKA haalushe hava wanifa omaudaneko avo. Nokuli naavo ve na omalinyengotomheno mawa otashi dulika vaha dule okuwanifa po omaudaneko avo. Mepingafano naasho, Ohamba yopaMessias, Jesus Kristus, ohai wanifa alushe omaudaneko ayo.
2 Konima eshi Jesus a ninga Ohamba mo 1914, okwa li e lilongekida okuwanifa po exunganeko olo a li a xunganeka omido 1 900 lwaapo da tetekela. Omanga ku na efimbo lixupi a dipawe, okwa li a xunganeka a ti: “Evangeli eli louhamba otali udifilwa ounyuni aushe.” (Mat. 24:14) Ewanifo lexunganeko olo ola li tali ka kala oshitukulwa shedidiliko lokukala po kwaye meenghono dOuhamba. Naasho osha etifa po epulo la fimana, kutya: Ohamba oya li tai ka unganeka ngahelipi etangakwaita lovaudifi ovo tava ka longa nehalo liwa momafiku axuuninwa omo ovanhu tava ka kala ve lihole vo vene, vehe na ohole novehe na etilokalunga? (Mat. 24:12; 2 Tim. 3:1-5) Otwa pumbwa okushiiva enyamukulo lepulo olo molwaashi ole tu kwatela mo atusheni tu li Ovakriste vashili.
3. Jesus okwa li e na elineekelo lashike, noshike she mu ningifa a kale e na elineekelo la tya ngaho?
3 Natu taleni vali keendjovo daJesus dopaxunganeko. Outumbulilo ‘otali udifilwa’ otau ulike kutya Jesus okwa li e na elineekelo filufilu kutya momafiku axuuninwa otapa ka kala ovo tave mu yambidida nehalo liwa. Oshike sha li she mu kwafela a kale e na elineekelo la tya ngaho? Fimbo a li ine uya kombada yedu, okwa li a mona kutya Xe Jehova okwa li ha kala e na elineekelo kutya ovalongeli vaYe otave ke mu longela nehalo liwa. Onghee hano, Jesus okwe lihonga oukwatya oo kuXe. (Joh. 12:45; 14:9) Natu ka taleni nghee Jehova a li a ulika kutya okwe lineekela ovalongeli vaye.
“Oshiwana shoye oshe lilongekida nehalo liwa”
4. Jehova okwa li a shiva Ovaisrael va yambidide oilonga ilipi, nova li ve linyenga ngahelipi?
4 Oto dimbuluka osho oshiwana shaIsrael sha li sha ninga po eshi Jehova a li a lombwela Moses a ninge etwalihangano olo la li tali ka kala ondingandinga yelongelokalunga? Jehova okwa li a lombwela Moses a shive oshiwana opo shi yambidide oilonga yokutunga etwalihangano. Moses okwa li e va lombwela a ti: ‘Keshe umwe e na ehalo liwa momutima waye na ete oshaliyambo kOmwene.’ Oshidjemo, ovanhu ova li hava ‘eta eeshaliyambo nehalo liwa ongula keshe.’ Ova li va eta shihapu unene nova li ve na “okukanghekwa opo vaha ete sha vali.” (Ex. 35:5; 36:3, 6 NW) Osho otashi ulike kutya Jehova okwa li e li mondjila eshi a li e lineekela Ovaisrael.
5, 6. PaPsalme 110:1-3, Jehova naJesus ova li va teelela ovalongelikalunga vashili vomomafiku axuuninwa va kale ve na oikala ilipi?
5 Mbela Jehova okwa li ngoo e na elineekelo kutya ovalongeli vaye vomomafiku axuuninwa otava ka kala tave mu longele nehalo liwa? Osho naanaa. Omido di dule pe 1 000 fimbo Jesus ine uya kombada yedu, Jehova okwa li a nwefa mo David a shange kombinga yaasho sha li tashi ka ningwa po shimha Messias a hovele okupangela. (Lesha Epsalme 110:1-3.) David okwa li a xunganeka kutya Ohamba oyo yopaMessias, Jesus, oya li tai ka kala i na ovatondi ovo tava tu ondubo nayo, ashike oya li yo tai ka kala i na etangakwaita olo la li tali ke i yambidida nehalo liwa, mwa kwatelwa novanyasha vahapu ovo tava faafanifwa nomume tai vilima efimbo loshitumbetango. *
6 Jesus okwa li e shii kutya exunganeko olo li li mEpsalme 110 otali popi kombinga yaye. (Mat. 22:42-45) Onghee hano, okwa li e na etomheno lokukala nelineekelo kutya opa li tapa ka kala ovo tave mu yambidida noudiinini mokuudifa onghundana iwa mounyuni aushe, tave shi ningi nehalo liwa. Oumbangi wopandjokonona otau shi ulike ngahelipi? Ohamba yopaMessias oye shi pondola ngoo okuunganeka etangakwaita lovaudifi ovo tava udifa nehalo liwa momafiku aa axuuninwa?
“Onda pewa oufembanghenda noshinakuwanifwa shokuudifa etumwalaka olo”
7. Konima eshi Jesus a nangekwa po e li Ohamba, okwa li a longekida ngahelipi ovayambididi vaye opo va kale tava udifa?
7 Diva konima eshi Jesus a nangekwa po e li Ohamba, okwa hovela okulongekida ovashikuli vaye opo va wanife po oshilonga shinene shokuudifa. Ngaashi sha kundafanwa mEtukulwa 2, okudja mo 1914 fiyo 1919, okwa li a konakona nokukoshola ovashikuli vaye. (Mal. 3:1-4) Opo nee mo 1919, okwa li a nangeka po omupiya omudiinini a kwatele komesho ovashikuli vaye. (Mat. 24:45) Okudja pefimbo opo, omupiya omudiinini okwa kala ta yandje eendja dopamhepo okupitila moipopiwa poyoongalele nomoishangomwa, nokwa kala ta divilike lwoikando kutya Omukriste keshe pauhandimwe oku na oshinakuwanifwa shokuudifa.
8-10. Ongahelipi oyoongalele ya li ya twa omufindo oilonga yokuudifa? Yandja oshihopaenenwa. (Tala yo oshimhungu, “ Oyoongalele yonale oyo ya li ya twa omufindo oilonga yokuudifa.”)
8 Oipopiwa yopoyoongalele. Konima yOita yOtete yOunyuni, Ovakonakoni vOmbibeli ova li va ninga oshoongalele shavo shotete shinene moCedar Point, moOhio, mOilongo ya Hangana yaAmerika, okudja mefiku 1 fiyo 8 Septemba 1919, nova li va halelela okupewa ewiliko. Mefiku etivali, omumwatate Rutherford okwa li a yandja oshipopiwa omo a popya odikilila a ti: “Elalakano lOmukriste kombada yedu olo okuudifa etumwalaka louhamba wOmwene.”
9 Konima yomafiku atatu, omumwatate Rutherford okwa li a yandja oshipopiwa sha tongomana poshoongalele osho shi na oshipalanyole, “Oshipopiwa kovalongi pamwe nafye”, osho lwanima sha ka nyanyangidwa mOshungonangelo moshitukulwa shi na oshipalanyole, “Okuudifa Ouhamba.” Omumwatate Rutherford okwa tile: “Omukriste wolela ohe lipula pandunge kutya, Kombada yedu ondi lile ko shike? Nenyamukulo kepulo olo oli na okukala, Omwene okwa ninga nge pafilonghenda laye omukalelipo waye wokuudifila ovanhu mounyuni etumwalaka laye li na sha noku va hanganifa naye, onghee ondi na oufembanghenda noshinakuwanifwa shokuudifa etumwalaka olo.”
10 Moshipopiwa osho tuu osho sha tongomana mondjokonona, omumwatate Rutherford okwa li a shiivifa kutya otapa ka nyanyangidwa oshifo shipe shedina The Golden Age (osho paife hashi ifanwa Awake!), nonokutya osha nuninwa okukwafela ovanhu va mone kutya Ouhamba waKalunga oo ashike tau ka kandula po filufilu omaupyakadi ovanhu. Opo nee okwa li a pula ovakalipo kutya vangapi va hala oku ka yandja oshifo osho moukalele. Olopota imwe i na sha noshoongalele osho oya ti: “Ovanhu ova li va tunhukwa neenghono. Ovanhu omayovi ahamano ova li va fikama.” * Osha yela kutya Ohamba yopaMessias oya li i na ovayambididi ovo va li ve lilongekida nehalo liwa okuudifa Ouhamba wayo!
11, 12. Oshungonangelo oya li ya popya shike mo 1920 shi na sha nefimbo olo oilonga yokuudifa oyo ya xunganekwa kuJesus tai ka longwa?
11 Oishangomwa. Oshungonangelo oya kala tai divilike lwoikando oilonga yokuudifa onghundana iwa yOuhamba oyo Jesus a li a xunganeka. Natu ka taleni koihopaenenwa imwe i na sha nEeshungonangelo dopehovelo lomido 1920 nasha.
12 Etumwalaka lilipi li na okuudifwa metwokumwe nexunganeko olo li li muMateus 24:14, nonaini oshilonga osho sha li tashi ka longwa? MOshungonangelo ye 1 Juli 1920 omwa li oshitukulwa shi na oshipalanyole, “Evangeli lOuhamba,” osho sha li sha yelifa kombinga yetumwalaka olo, sha ti: “Onghundana iwa oi na sha nexulilo longhalelo yoinima nosho yo okudikwa po kwouhamba wopaMessias.” Oshitukulwa osho osha li yo sha yelifa kutya etumwalaka olo oli na okuudifwa naini, sha ti: “Etumwalaka eli oli na okuudifwa momukokomoko wefimbo lokudja poita inene younyuni [Oita yOtete yOunyuni] fiyo opefimbo ‘loudjuu munene.’” Osha ti yo kutya: “Paife olo efimbo . . . lokuudifila ovo have liti Ovakriste onghundana ei iwa mounyuni aushe.”
13. Mo 1921, Oshungonangelo oya li ya ladipika Ovakriste ovavaekwa ovo ve na ehalo liwa va ninge shike?
13 Mbela oshiwana shaKalunga osha li tashi ka fininikwa opo shi longe oilonga oyo ya xunganekwa kuJesus? Hasho nandenande. MOshungonangelo yo 15 Marsa 1921 omwa li oshitukulwa shi na oshipalanyole “Kaleni ovaladi,” osho sha li sha ladipika Ovakriste ovavaekwa ovo ve na ehalo liwa ve lipule kutya, “Mbela onde shi tala ko ngoo shi li oufembanghenda munenenene nonokutya ondi na oshinakuwanifwa shokukufa ombinga moilonga oyo?” Oshitukulwa osha weda ko tashi ti: “Otu na elineekelo kutya ngeenge owe shi tala ko [shi li oufembanghenda okukufa ombinga moilonga ei], oto ke linyenga ngaashi Jeremia, oo a li e udite eendjovo dOmwene ‘da fa omundilo wa xwama momakipa aye,’ tadi mu xwaxwameke opo e di popye.” (Jer. 20:9) Eladipiko olo lopahole otali ulike kutya Jehova naJesus ove lineekela filufilu ovayambididi vOuhamba ovadiinini.
14, 15. Mo 1922, Oshungonangelo oya li ya ladipika Ovakriste ovavaekwa va udife monghedi ilipi?
14 Ongahelipi Ovakriste vashili ve na okuudifila vamwe etumwalaka lOuhamba? MOshungonangelo yo 15 Auguste 1922 omwa li mu na okatukulwa kaxupi, ashike oka li taka kumu omutima, ke na oshipalanyole “Oilonga yokuudifa oya fimanenena.” Oka li ka ladipika Ovakriste ovavaekwa va kale hava “twaalele ovanhu oileshomwa oyo i na etumwalaka, nokuya komaumbo avo ve ke va pe oundombwedi kutya ouhamba womeulu ou li popepi.”
15 Osha yela kutya okudja mo 1919 okuyuka komesho, Kristus okwa kala ta longifa omupiya omudiinini nomunaendunge a kale ta divilike lwoikando oushili oo kutya Ovakriste ove na oufembanghenda nosho yo oshinakuwanifwa shokuudifa mounyuni aushe etumwalaka lOuhamba. Ndele mbela Ovakonakoni vOmbibeli ova li ve linyenga ngahelipi eshi va kala tava ladipikwa va kufe ombinga moilonga ya tya ngaho?
“Ovadiinini otave ke liyamba nehalo liwa”
16. Ovakulunhuongalo vamwe ovo va li va hoololwa ova li ve linyenga ngahelipi keladipiko olo kutya keshe umwe oku na okukufa ombinga moukalele?
16 Momido do 1920 no 1930 nasha, vamwe kava li va hala okutambula ko ediladilo olo kutya Ovakriste aveshe ovavaekwa ove na okukala hava kufa ombinga moukalele. Oshungonangelo ye 1 Novemba 1927 oya li ya tonga kombinga yaasho sha li tashi ningwa pefimbo olo ya ti: ‘Ope na vamwe mongeleka [meongalo] ovo ve na oshinakuwanifwa shoukulunhuongalo ndele inava hala okuladipika ovamwatate va kufe ombinga moilonga yokuudifa, navo vene inava hala okukufa ombinga muyo. Ova yemba eladipiko li na sha nokuudifila ovanhu eumbo neumbo etumwalaka laKalunga nOhamba yaye nosho yo ouhamba waye.’ Oshitukulwa osho osha li sha popya nopehe na okulila okafima koluko, sha ti: ‘Paife oyo omhito kovadiinini okudidilika mo ovanhu va tya ngaho nokuhenuka okweendafana navo noku va lombwela kutya ita tu ke ve lineekelela vali oshinakuwanifwa shoukulunhuongalo.’ *
17, 18. Vahapu momaongalo ova li ve linyenga ngahelipi kewiliko olo la dja komupiya omudiinini, novanhu omamiliyona ova kala tave linyenge ngahelipi momukokomoko womido 100 da pita?
17 Lao linene, vahapu momaongalo ova li va tambula ko nehafo ewiliko olo va pewa okudja komupiya omudiinini, molwaashi ova li ve shi tala ko shi li oufembanghenda munene okuudifa etumwalaka lOuhamba. Oshungonangelo yo 15 Marsa 1926 oya tile: ‘Ovadiinini otave ke liyamba nehalo liwa, opo va ka lombwele ovanhu etumwalaka eli.’ Kungaho, ova li va katuka metwokumwe neendjovo dopaxunganeko odo di li mEpsalme 110:3, tava ulike kutya ova li tava yambidida nehalo liwa Ohamba yopaMessias.
18 Momukokomoko womido 100 da ka lupuka, ovanhu omamiliyona ova kala tave liyambe nehalo liwa opo va kufe ombinga moilonga yokuudifa Ouhamba. Momatukulwa taa landula, ohatu ka kundafana kombinga yanghee va kala tava udifa, eenghedi omo va kala tave shi ningi nosho yo oilongifo oyo va kala tava longifa nonokutya osha etifa oidjemo ilipi. Ashike tete natu ka kundafaneni kutya omolwashike ovanhu omamiliyona va kala tava udifa nehalo liwa kombinga yOuhamba mounyuni omu mu na ovanhu ve lihole vo vene. Eshi hatu kundafana kombinga yaasho, oshiwa okulipula kutya, ‘Omolwashike handi udifile vamwe onghundana iwa?’
‘Kongeni tete Ouhamba’
19. Omolwashike hatu dulika kelombwelo laJesus olo kutya, ‘kongeni tete Ouhamba’?
19 Jesus okwa lombwela ovashikuli vaye kutya nava ‘konge tete Ouhamba.’ (Mat. 6:33) Omolwashike hatu dulika kelombwelo olo? Omolwaashi otwa uda ko efimano lOuhamba, kutya owa fimanenena mokuwanifwa kwelalakano laKalunga. Ngaashi twe shi mona metukulwa la tetekela, omhepo iyapuki oya enda tai holola kanini nakanini eeshili di na sha nOuhamba. Eshi hatu ende hatu udu ko eeshili odo di na ondilo, ohashi tu linyengifa tu konge tete Ouhamba.
20. Metwokumwe nefaneko laJesus li na sha nemona la holekwa, ovashikuli vaye ohave linyenge ngahelipi kelombwelo laye li na sha nokukonga tete Ouhamba?
20 Jesus okwa li e na elineekelo kutya ovashikuli vaye ova li tava ka dulika kelombwelo laye li na sha nokukonga tete Ouhamba. Diladila kefaneko laye li na sha nemona la holekwa. (Lesha Mateus 13:44.) Omunailonga womepya oo a popiwa mefaneko olo ofimbo a li ta longo oilonga yaye yefiku keshe, okwe litwa emona la holekwa nokwa mona kutya oli na ongushu inene. Okudja opo okwa ninga po shike? “[Moku] li hafela okwa landifa po oinima yaye aishe.” Oshike hatu lihongo mefaneko olo? Ngeenge twa mono oshili yOuhamba nokudidilika ongushu yayo, ohatu ningi nehalo liwa omaliyambo keshe a pumbiwa opo tu kale twa pitifa komesho oinima yOuhamba. *
21, 22. Ongahelipi ovayambididi vOuhamba ovadiinini hava ulike kutya otava kongo tete Ouhamba? Yandja oshihopaenenwa.
21 Ovayambididi vOuhamba ovadiinini ohave shi ulike meendjovo nomoilonga kutya otava kongo tete Ouhamba. Ohava longifa okukalamwenyo kwavo, ounghulungu wavo nosho yo oiniwe yavo eshi tava udifa etumwalaka lOuhamba. Vahapu ova ninga nokuli omaliyambo manenenene opo va ye moilonga yefimbo li yadi. Ovaudifi aveshe ovo hava longo nehalo liwa ova mona nhumbi Jehova ha nangeke noupuna ovo hava kongo tete Ouhamba. Tala koshihopaenenwa shi na sha nefimbo lonale.
22 Avery naLovenia Bristow ova li tava longo ve li Ovatandavelifi voileshomwa (ovakokolindjila) lwopexulilo lomido 1920 nasha kolukadi lOilongo ya Hangana yaAmerika. Lwanima, Lovenia okwa li a popya a ti: “Fye naAvery otwa li twa hafela oukokolindjila omido dihapu. Omafimbo mahapu katwa li hatu kala tu shii kutya openi hatu hange oimaliwa yokunwefa omahooli nokulanda oikulya. Ndele Jehova okwa li alushe he tu file oshisho meenghedi di lili noku lili. Naasho oshe tu kwafela tu pule komesho. Otwa kala alushe hatu mono oinima oyo twa pumbwa lela.” Lovenia okwa ti, oshikando shimwe eshi va li tava kokola ondjila moPensacola, moFlorida, oimaliwa noikulya yavo oya li tai hale okupwa po. Eshi va alukila keumbo, ova hanga eendjato mbali dinene doikulya nokambapila taka ti: “Otu mu hole, okudja keongalo lomuPensacola.” * Mokutala komido adishe odo va kala moukalele wefimbo li yadi, Lovenia okwa ti: “Jehova ine tu efa nande. Okwe tu ulikila kutya oku shii okulineekelwa lela.”
23. Ou udite ngahelipi eshi wa mona oshili yOuhamba, nowa tokola toko okuninga shike?
23 Oshoshili kutya itatu dulu okulonga shi fike pamwe moilonga yokuudifa molwaashi eenghalo detu oda yoolokafana. Ndele atusheni otu na oufembanghenda wokuudifa onghundana iwa nomutima aushe. (Kol. 3:23) Molwaashi otwa lenga neenghono oshili i na ondilo i na sha nOuhamba, ohatu ningi omaliyambo nehalo liwa opo tu dule okukufa ombinga moilonga yokuudifa ngaashi hatu dulu. Mbela owa tokola ngoo toko okukala to ningi ngaho?
24. Oshike sha tongomana osho Ouhamba wa pondola momafiku aa axuuninwa?
24 Omido efele da pita, Jesus okwa kala shili ta shilipaleke kutya eendjovo daye dopaxunganeko odo di li muMateus 24:14 oda wanifwa. Okwe shi ninga nopehe na okufininika nande oumwe. Ovashikuli vaJesus ova fiya po ounyuni oo u na oikala yokuliholamwene ndele tave liyandje nehalo liwa va kale tava udifa etumwalaka lOuhamba mounyuni aushe. Okuninga ngaho oku li oshitukulwa shedidiliko lokukala po kwaJesus meenghono dOuhamba, naasho oshi li shimwe shomoinima oyo Ouhamba wa pondola okuninga momafiku aa axuuninwa.
^ okat. 5 PaMbibeli, omume ohai longifwa okuulika kouhapu. — Gen. 27:28; Mika 5:6.
^ okat. 10 Oshishangomwa To Whom the Work Is Entrusted (Ovo ve lineekelelwa oshilonga) osha li sha yelifa sha ti: “Oilonga yokuyandja oifo yo-Golden Age oi na okulongwa eumbo neumbo nelalakano lokutandavelifa etumwalaka louhamba. . . . Konima eshi va ninga etwalemo letumwalaka olo, eumbo keshe ove na okuli fiila oshifo sho-Golden Age, kutya nee ole lishangifa li kale hali tuminwa oifo oyo ile hasho.” Oule womido konima yaasho, ovamwatate ova li va ladipikwa va kale tava pula ovaneumbo ve lishangife opo va kale hava tuminwa oifo yo-Golden Age nOshungonangelo yOshiingilisha. Okudja me 1 Februali 1940, ovaudifi ova li va ladipikwa va kale hava yandje oifo oyo kooshimwe nokudidilika kutya ova yandja ingapi.
^ okat. 16 Pefimbo olo, ovakulunhuongalo ova li hava hoololwa keongalo paudemokoli. Onghee hano, omaongalo okwa li taa dulu okwaanya okuhoolola ovalumenhu ovo va li ve li omhinge noukalele. Lwanima, ovakulunhuongalo ova ka kala hava nangekwa po metwokumwe noiteelelwa yopamishangwa, naasho otashi ka kundafanwa mEtukulwa 12.
^ okat. 20 Jesus okwa li yo a popya efaneko la yukila kwaalo, omo a popya shi na sha nomushingifi oo a li a ka konga okawe kondilo. Eshi e ka mona, okwa landifa po oinima yaye aishe opo e ke lilandele. (Mat. 13:45, 46) Omafaneko oo opavali otae tu hongo kutya ovanhu otashi dulika ve lihonge kombinga yoshili yOuhamba meenghedi da yoolokafana. Vamwe otashi dulika ve i litwe ashike, ofimbo vamwe tashi dulika ve i konge. Ndele kashi na nee mbudi kutya otwe i mona ngahelipi, otu na ehalo okuninga omaliyambo opo tu pitife komesho Ouhamba mokukalamwenyo kwetu.
^ okat. 22 Omaongalo okwa li haa ifanwa omahangano


text:
Komutoolinghundana
EENHANA/OUTAPI-Ovakali moshoongalele shedu sha ningililwe mEenhana ohani ya djako ova indila opo edu li tukulwe pauyuki nokupewa ovo veli pumbwa.
Oshoongalele eshi oshimwe sho mwaa yoo tai ningwa oshilongo ashishe ya tetekela oshoongalele oshitvali kombinga yedu osho tashi ka kala ko muSeptemba neudo.
Ovakufimbinga veenghatu da yooloka moshoongalele shomEenhana, ove udite kutya; itava yambidida etokolo lomulandifi komulandi a hala edu. Itava tu kumwe nosheetwa po shavamwe va hala kukala medu looxekulu, shaashi edu olovaNamibia aveshe nomuNamibia keshe, ota dulu kutulwa opo a hala. Oshoongalele osha weda po kutya, ovo ve na eefaalama moNamibia ve li pondje yoshilongo, epangelo nali kufe ko eefaalama odo noovene nava futwe sha yeleka pongushu yedu olo. Ovakali moshitukulwa shaHangwena natango ova pula epangelo li tule po omwaalu wovanhu vokoilongo tava pewa edu moNamibia. Tava weda po kutya, omutamo wofaalama keshe moshilongo, nau kale u fike peehector 12000 medu leefaalama domalandifilo opo ovo va pumbwa edu navo va mone edu. Omunafaalama e na edu meefaalama domalandifilo ina pewa vali edu koulifilo waaveshe.
Nande oyoongalele yoludi eli ya ningwa moitukulwa ya yooloka yoshilongo ya tetekelela oshoongalele shakula shedu muSepteba, ovakali moitukulwa ihapu ova kema kwaavo ve na eefaalama moushimba nokomikunda kutya, otava fininike ava itava dulu kulanda eefaalama. Osheetwa po shikwao, ovaleli vopamufyuululwakalo vahapu ova monika kutya navo itava tukula edu pauyuuki nova pumbwa kukala hava pewa oshimaliwa shomwaalu wonhumba kepangelo va dule ku tukula edu payuuki. Ovaleli pamufyuululwakalo mokutukula edu, otava longo medina lepangelo.
Nande keembinga dimwe ovakali moyoongalele va eta omafaneko ovo ve na eefaalama ve li pondje yoshilongo ve di nyekwe, ovakufimbinga vamwe ove udite kutya omukalo wenyekeko ledu hao enyamukulo kwaashi, otau dulu kuya moshipala omilandu depungulo nelongifo loshimaliwa moshilongo. Oshoongalele eshi oshali woo mOutapi moshitukulwa shaMusati. Mokupopifa oshoongalele Minisita wopedu wElunduluko lEdu Priscilla Beukes okwa ti, elalakano loshoongalele okulongekida ovanhu opo va longekide oitopolwa aishe moshilongo yiilongekide nokweeta oyeetwapo oyo tai ka kundafanwa moshoongalele shedu neudo.Oshoongalele shomOutapi osha kundafana yo omafindano aa sho sha hangwapo nokutala opo, ouyuki inaa u hangwa.
Beukes ta ti mopaife omwaalu waa vo va tululuwa oufike po 5 306, omo omwaalu wo 2 089 ovalumenhu novakainhu vefike pe 1 454 ovo va tulululwa mefaalama dikulu, koshi yo shitopolwa shaavo vali va lyatelwa pedu.
Erginus Endjala oo eli Gavena waMusati, nokuli omunashipundi womatulululo moshitoplwa okwa ti: “osha pumbiwa opo ovakwashoongi va longele kumwe mokuyandja noku to polelafana omaadiladilo mawa oo taa eta po elunduluko mokutopola edu moshitopolwa.”
“Otushi shii kutya edu olili omukundu neshongo linene moshilongo ndele nee ashishe osho ita shidulu okulongwa moule woufiku umw,” Endjala ta ti. Okwa pandula yo ouministeli wedu eshi wa eta po nokulongekida oshoongalele eshi, opo shi popye omashongo oo eli po kombinga yedu. “Eshi hatu ka popyeni oshi li mouwa wedu lovakwashiwana aveshe, omo keshe umwe a hala edu lolukalwa, loku ninga mo okakunino, hano otwa pumbwa edu omo yo hatu dulu okutunga mo omatungo etu omolwouxupilo,” osho Endjala a popya nomufindo. Nonande oshongalele oshali sheli pyakidila noku talulula omatokolo oo a li a tofwa mo koshoongi sho 1991, momatokolo omilongo mbali nanhe, etokolo lotete olo tali popi okuhena ouyuki mokutopola edu, olo unene la li la tula po emhata dinene kovanashoongi. Omatokolo aeshe okwa talululwa momayele nomawedelepo okwa li a hangika moshoongi omo.


text:
EHOKOLOLO 31
Moses naAron tava i kuFarao
ESHI Moses a alukila kuEgipti, okwa hokololela omumwaina Aron kombinga yoikumwifilonga aishe oyo Kalunga a li e mu ulikila. Opo nee Moses naAron ova ka ulikila Ovaisrael oikumwifilonga oyo, nOvaisrael ova li va itavela kutya Moses naAron ova tumwa shili kuKalunga.
Efiku limwe Moses naAron ova li va ya va ka popye naFarao keumbo laye. Ove mu lombwela tava ti: ‘Jehova Kalunga kaIsrael okwa ti: “Efa oshiwana shange shi ka ilikane nge oule womafiku atatu mombuwa.”’ Farao okwa nyamukula a ti: ‘Ame inandi itavela muJehova, nomolwaasho itandi ka efa Ovaisrael va ye ve ke mu ilikane.’
Farao okwa li a handuka neenghono eshi Ovaisrael va li va hala okufiya po oilonga yaye va ka ilikane Jehova. Onghee hano, okwa weda ko koilonga yavo opo va kale tava longo noudjuu. Ovaisrael ova li tava pe Moses oushima, molwaashi ova li tava hepekwa nai shi dulife nale. Moses okwa li a nyika oluhodi omolwokuvelwa eembedi. Ndele Jehova okwe mu lombwela aha kale a handuka kwaasho. Jehova okwa ti: ‘Ohandi ka fininika Farao a efe oshiwana shange shi ye.’
Pomhito imwe vali, Moses naAron ova li va ya natango kuFarao. Pomhito oyo ova longa oshikumwifilonga moipafi yaFarao. Aron okwa li a ekela onhaili yaye pedu ndele tai shituka eyoka la kula. Ovanongo vaFarao navo ova li va ekela eenhaili davo pedu ndele nado tadi shituka omayoka. Ashike eyoka laAron ola xwaka po omayoka ovanongo vaFarao. Ndele nande ongaho, Farao okwa li a tokola kutya ita ka efa Ovaisrael.
Jehova okwa li a tokola okuhonga Farao oshilihongomwa. Mbela ou shi shii kutya Jehova okwa ninga po shike? Okwa pa Ovaegipti omahandukilo 10.
Konima yomahandukilo mahapu, Farao okwa li ha ifana Moses, ndele ta ti kuye: ‘Xulifa po ehandukilo eli, opo nee ohandi ka efa Ovaisrael va ye.’ Ndele shimha ashike ehandukilo olo la xulifwa po, Farao okwa li ha ninguluka. Ka li ha efa Ovaisrael va ye shili. Hauxuuninwa, Farao okwa ka efa Ovaisrael va ye konima yehandukilo eti-10.
Mbela omahandukilo aeshe oo 10 ou a shii? Ohatu ke lihonga kombinga yao mehokololo tali landula.


text:
ETUKULWA 18
Ounongo waKalunga ou liwetikile ‘mEendjovo daye’
1, 2. Onhumwafo ilipi Jehova e tu shangela, nomolwashike e i tu shangela?
MBELA oto dimbuluka oshikando shaxuuninwa eshi wa li wa yakula onhumwafo oyo wa li wa shangelwa kukaume koye, oo a li e li koshilando ile koshilongo shokokule? Okuyakula onhumwafo ya dja komunhu oo mu holafane ohashi ku hafifa neenghono. Ohatu kala twa hafa okuuda kutya ote shi endifa ngahelipi, okuuda oimoniwa yaye ile kombinga yomalalakano aye. Okulishangela eenhumwafo ohaku tu ehenifa popepi nookaume va tya ngaho, nonande ova kale ve li kokule.
2 Mbela ngeno itashi ka kala shihafifa okuyakula onhumwafo okudja kuKalunga oo tu hole? Paulelalela, Jehova okwe tu shangela onhumwafo oyo i li Eendjovo daye, Ombibeli. Monhumwafo oyo, okwe tu lombwela kutya oye lyelye, oinima oyo e tu ningila, omalalakano aye nosho yo oinima ihapuihapu. Okwe tu pa Eendjovo daye, molwaashi okwa hala tu ehene popepi naye. Kalunga ketu, oo e li omunongo a shiya ko, okwa hoolola onghedi oyo ya denga mbada yokupopya nafye. Onghedi omo Ombibeli ya shangwa nosho yo oshikalimo shayo otai ulike kutya ounongo waKalunga kau fi okuyelekwa.
Omolwashike Kalunga a shangifa Eendjovo daye?
3. Jehova okwa li a pa Moses Omhango monghedi ya tya ngahelipi?
3 Ovanhu vamwe otashi dulika ve lipule kutya, ‘Omolwashike Jehova ina longifa onghedi imwe ikumwifa neenghono yokupopya nafye, pashihopaenenwa, okupopya nafye odikilila okudja meulu?’ Odoshili kutya Jehova okwa li a popya omafimbo amwe okudja meulu ta longifa ovaengeli ve li ovapopikalelipo vaye. Pashihopaenenwa, okwa li a longifa ovaengeli eshi a pa Ovaisrael Omhango. (Ovagalati 3:19) Osha li oshinima shikumwifi okuuda ondaka tai di meulu. Ovaisrael ova li va tila neenghono eshi va uda ondaka oyo. Onghee hano, ova li va pula opo Jehova aha popye navo monghedi ya tya ngaho. Ova li va hala a kale ashike ta popi navo okupitila muMoses. (Exodus 20:18-20) Omhango, oyo ya li i na oiteelelwa 600 lwaapo, oya li ya pewa Moses pakanya oshitya noshitya.
4. Yelifa kutya omolwashike ngeno sha kala shihe li pandunge okweefa eemhango daKalunga di kale tadi litaambekidwa pakanya.
4 Mbela ngeno oshike sha ka ningwa po, ngeno Omhango oyo kaya li ya shangwa? Mbela ngeno Moses okwa kala ngoo ta dimbuluka eendjovo adishe domOmhango oyo noku di hepaululila oshiwana ashishe ngaashi naanaa e di lombwelwa? Ngeno oshike sha ka ningwa po komapupi oo a ka landula ko? Mbela okwa li ngoo taa ka dula okulineekela eendjovo odo, ngeno oda kalele tadi litaambekidwa pakanya? Onghedi ya tya ngaho kai shii okulineekelwa. Diladila kwaashi: Natu tye nee ngeno ehokololo lonhumba ola kala tali litaambekidwa kovanhu vahapuvahapu. Nopehe na omalimbililo, osho omunhu waxuuninwa ta ka uda, otashi ka kala sha yooloka ko neenghono kwaasho sha li sha popiwa pehovelo. Ndele molwaashi Omhango yaKalunga oya kala ya shangwa, oshe shi ningifa tashi shiiva opo eendjovo daye diha lundululwe mokweendela ko kwefimbo.
5, 6. Jehova okwa li a lombwela Moses a ninge shike, nomolwashike hatu dulu okutya otwa nangekwa noupuna eshi Jehova e tu pa Eendjovo daye da shangwa?
5 Molwaashi Jehova omunongo, okwa hoolola eendjovo daye di shangwe. Okwa li a lombwela Moses a ti: “Eendjovo edi di shangela mo, osheshi paendjovo edi Ame nda ninga ehangano nanye nOvaisrael.” (Exodus 34:27) Onghee hano, Ombibeli oya hovela okushangwa okudja opo, momudo 1513 K.O.P. Momukokomoko womido da konda pe 1 610 okudja momudo oo, Jehova okwa kala ta ‘popi luhapu paenghedi di lili noku lili’ novalumenhu 40 lwaapo, opo va shange omambo Ombibeli. (Ovaheberi 1:1) Lwopokati opo, opa kala ovashangululi ovanekeka ovo va kala tava shange eekopi dOmishangwa nokushilipaleka yo kutya odi li paushili, opo Omishangwa di diininwe. — Esra 7:6, NW; Epsalme 45:2.
6 Jehova okwe tu nangeka noupuna shili eshi e tu pa Eendjovo daye da shangwa. Mbela owa shangelwa nande onale onhumwafo oyo wa kala wa lenga neenghono, tashi dulika molwaashi ohai ku hekeleke, nowa kala we i tuvikila noho i lesha efimbo nefimbo? Onhumwafo oyo Jehova e tu shangela osho naanaa i li ngaho. Molwaashi Jehova okwa shangififa eendjovo daye, ohatu dulu oku di lesha pandjikilile nokudilonga kudo. (Epsalme 1:2) Ohatu dulu okumona ‘ehekeleko lomomishangwa’ efimbo keshe twe li pumbwa. — Ovaroma 15:4.
Omolwashike a longifa ovanhu opo va shange Eendjovo daye?
7. Ounongo waJehova ou liwetikile ngahelipi mokulongifa kwaye ovanhu va shange Ombibeli?
7 Omolwounongo waye, Jehova okwa hoolola okulongifa ovanhu opo va shange Eendjovo daye. Diladila kwaashi: Ngeno Jehova okwa longifile ovaengeli va shange Ombibeli, mbela ngeno oya ka kala ngoo ihokwifa ngaashi i li kunena? Odoshili kutya ngeno ovaengeli ova hepaulula kombinga yaJehova pataleko lavo la tumbala, nokuhokolola nghee ve mu lenga nosho yo okuhepaulula kombinga yovapiya vaJehova vopanhu ovadiinini. Ndele mbela ngeno otwa ka uda ko ngoo noupu oinima oyo ya shangwa pataleko loishitwa yopamhepo oyo ya wanenena, i na eshiivo, owino neenghono i tu dule kokule? — Ovaheberi 2:6, 7.
‘Omishangwa adishe oda yandjwa keenghono domhepo yaKalunga’
8. Ovashangi vOmbibeli ova li va efiwa va longife ngahelipi eendunge davo dokuyoolola? (Tala yo eshangelo lopedu.)
8 Molwaashi Jehova okwa longifa ovanhu va shange Ombibeli, okwe tu pa naanaa osho twa li twa pumbwa, sha hala okutya, eendjovo odo ‘da yandjwa keenghono domhepo yaye,’ ndele oda shangwa monghedi oyo tai dulu okuudiwa ko noupu kovanhu. (2 Timoteus 3:16) Osho okwe shi enda ngahelipi? Peemhito dihapu, osha yela kutya okwa efa ovashangi va longife eendunge davo dokuyoolola, opo va hoolole kuvo vene ‘eendjovo odo tadi wapalele, da yuka nodoshili.’ (Omuudifi 12:10, 11) Nomolwaasho, onghedi omo omambo Ombibeli a shangwa oye likolelela keputuko nokoukwatya womushangi. * Ndele nande ongaho, ovalumenhu ovo “ova popya odo ve di pewa kuKalunga nokuwilikwa kOmhepo Iyapuki.” (2 Petrus 1:21) Onghee hano, osho va shanga otaku dulu lela okutiwa kutya ‘eendjovo daKalunga.’ — 1 Ovatessaloniki 2:13.
9, 10. Omolwashike okulongifwa kwovanhu okushanga Ombibeli kwe i ningifa i kale ihokwifa notai kumu omutima?
9 Okulongifwa kwovanhu okushanga Ombibeli okwe i ningifa i kale ihokwifa neenghono notai kumu omutima. Ovashangi vayo ova li ovanhu ve na omaliudo ngaashi fye. Molwaashi navo kava li va wanenena, ova li hava hangwa komayeleko nomashongo ngaashi fye. Peemhito dimwe, omhepo yaJehova oya li ye va nwefa mo va shange kombinga yanghee va li ve udite nokuhokolola kombinga yomashongo oo va li va taalela. (2 Ovakorinto 12:7-10) Ova hepaulula oimoniwa yavo vene oyo ngeno ovaengeli inava dula oku i hokolola pataleko lopanhu.
10 Pashihopaenenwa, diladila kombinga yohamba David yaIsrael. Konima eshi David a li a nyona sha kwata moiti, okwa li a tota epsalme, omo a li a mbubulila Kalunga omutima waye noku mu indila e mu dimine po. Okwa shanga a ti: “Fetele nge po etimba lange. Osheshi enyono lange, ame mwene ondi li shii nawa, nomatimba ange alushe e li momesho ange. Tala, ame onda dalwa moulunde, nameme okwa dala nge moulunde. Ino ekela nge shi nande koshipala shoye, nOmhepo yoye Iyapuki ino i kufulula nge. Omayambo aa a halika kuKalunga, oo omhepo ya teyauka. Omutima, ou wa teyauka nowa alamekwa, . . . Kalunga ito u dini.” (Epsalme 51:4, 5, 7, 13, 19) Mbela ku udite nghee omushangi oo a li e udite? Omunhu ina wanenena oye ashike ta dulu okuhepaulula omaliudo a tya ngaho taa di komutima.
Omolwashike Eendjovo daye tadi popi unene kombinga yovanhu?
11. Oihopaenenwa yoludi lilipi yovanhu volela tai hangwa mOmbibeli, ya “shangelwa elongo letu”?
11 Etomheno vali limwe olo la ningifa Ombibeli i kale ihokwifa okulesha omolwaashi otai popi unene kombinga yovanhu volela, ovo va li hava longele Kalunga naavo va li ihave mu longele. Ombibeli oya hokolola oimoniwa yovanhu ovo, omashongo oo va li va shakeneka nosho yo oinima oyo ya li ye va etela ehafo mokukalamwenyo kwavo. Oya tumbula oidjemo iwa ile oilanduliko ii oyo va mona omolweenghatu odo va li va katuka. Omahokololo a tya ngaho okwa “shangelwa elongo letu.” (Ovaroma 15:4) Mokulongifa oihopaenenwa yovanhu volela, Jehova ote tu hongo monghedi oyo tai kumu omitima detu. Natu ka taleni koihopaenenwa imwe.
12. Omahokololo ovanhu ovo va li vehe fi ovadiinini otae tu kwafele ngahelipi?
12 Ombibeli tai hokolola kombinga yovanhu ovo va li vehe fi ovadiinini naavo va li nokuli ovakolokoshi nosho yo oilanduliko ii oyo va li va mona. Omahokololo e na sha novanhu ovo otae tu kwafele tu mone noupu kutya omaukwatya elipi tu na okuhenuka. Pashihopaenenwa, oshipu okuuda ko elondwelo li na sha nokuhenuka oikala yokuhenoudiinini, ngeenge otwa lesha kombinga yanghee Judas a li a kengelela Jesus. (Mateus 26:14-16, 46-50; 27:3-10) Omahokololo a tya ngaho ohaa kumu omitima detu notae tu kwafele tu didilike mo oikala ii notu i henuke.
13. Ombibeli otai tu kwafele ngahelipi tu ude ko eityo lomaukwatya mawa oo tu na okukulika?
13 Ombibeli otai hokolola yo kombinga yovapiya vaKalunga vahapu ovo va li ovadiinini. Ohatu dulu okulesha mOmbibeli kombinga yanghee va ulika oudiinini wavo nosho yo eliyandjo lavo lometilokalunga. Oihopaenenwa ya tya ngaho otai tu kwafele tu mone kutya omaukwatya elipi twa pumbwa okukulika opo tu ehene popepi naKalunga. Diladila pashihopaenenwa kombinga youkwatya weitavelo. Ombibeli oya fatulula kutya eitavelo oshike noya ti yo kutya osha fimana okukala neitavelo opo tu hafife Kalunga. (Ovaheberi 11:1, 6) Kakele kaasho, oya tumbula yo oihopaenenwa yaavo va li ve na eitavelo tali longo. Pashihopaenenwa, diladila kombinga yeitavelo olo la li le linyengifa Abraham a kale e na ehalo okuyamba po Isak. (Genesis, etukulwa 22; Ovaheberi 11:17-19) Mokulesha omahokololo ovanhu va tya ngaho, otashi ka kala shipu okuuda ko kutya oshitya “eitavelo” otashi ti naanaa shike. Oushili oo kutya Jehova ihe tu ladipike ashike tu kulike omaukwatya mawa, ndele okwe tu pa yo oihopaenenwa oyo hatu dulu okutala kuyo, itau yandje mbela oumbangi kutya omunongo?
14, 15. Ombibeli oya popya shike kombinga yomukainhu umwe oo e uyile kotembeli, nehokololo olo otali tu hongo shike kombinga yaJehova?
14 Omahokololo Ombibeli e li paushili ohae tu kwafele yo tu mone kutya Jehova omunhu a tya ngahelipi. Diladila kombinga yehokololo li na sha nomukainhu oo Jesus a li ta konenene motembeli. Jesus okwa li e li omutumba popepi noshikefa shomayambidido ta tale nhumbi ovanhu tava yandje omayambidido. Oipuna ihapu oya kala tai uya ‘okutula mo oixupe yomouyadi wemona layo.’ Eshi pe uya omufiyekadi ohepele, Jesus okwa kala te mu konenene. Omufiyekadi oo okwa umbila mo “oumaliwa vavali.” * Oumaliwa ovo ovo aveke a li e na po. Jesus, oo a li e na etaleko la fa laJehova, okwa ti: “Omufiyekadi ou wohepele okwa tula mo shihapu, e dule aveshe ovo va umbila mo moshikefa.” Paendjovo odo daJesus, omufiyekadi okwa tula mo shihapu e dule aveshe ovo va li va umbila oimaliwa moshikefa osho. — Markus 12:41-44; Lukas 21:1-4; Johannes 8:28.
15 Mbela kashi fi oshinima shididilikwedi okudiladila kutya mokati kovanhu aveshe ovo ve uyile kotembeli fiku olo, Ombibeli oya yukifa ashike elitulemo komufiyekadi oo? Osho otashi tu hongo kutya Jehova oKalunga e na olupandu. Oha pandula eeshali odo hatu mu pe nomutima aushe, kashi na nee mbudi kutya odi fike peni mokuyelekanifa naado da yandjwa kuvamwe. Oshihopaenenwa shomufiyekadi kashi fi tuu onghedi ya denga mbada omo Jehova te tu hongo oshili oyo tai kumu omutima!
Oinima oyo inai shangwa mo mOmbibeli
16, 17. Ounongo waJehova ou liwetikile ngahelipi eshi ina yandja omauyelele amwe mEendjovo daye?
16 Ngeenge to shangele kaume koye onhumwafo, ito dulu okushanga mo keshe shimwe. Ou na okulongifa eendunge dokuyoolola opo u tale kutya oshike u na okukwatela mo. Sha faafana, Jehova okwa hoolola opo mEendjovo daye mu shangwe ashike omahokololo e na sha noohandimwe nosho yo oiningwanima yonhumba. Ndele nande ongaho, Ombibeli inai popya oinima aishe oyo ya li ya kwatelwa mo. (Johannes 21:25) Pashihopaenenwa, ngeenge Ombibeli tai popi kombinga yomatokolo aKalunga, otashi dulika iha yandje ouyelele wokondadalunde kepulo keshe olo tali dulu okuholoka po. Ndele osho otashi yandje oumbangi kutya Jehova omunongo. Ngahelipi mbela?
17 Onghedi omo Ombibeli ya shangwa otai dulu okunyaneka pomutenya osho shi li momitima detu. Ovaheberi 4:12 otava ti: “Ondjovo yaKalunga [ile etumwalaka laye] oi nomwenyo neenghono, noi neememo i dule eongamukonda leememo keembinga mbali, otai tu, ndele tai tongola omwenyo nomhepo, . . . ndele i shii kutokola omadilongo nomadiladilo omutima.” Etumwalaka lOmbibeli otali dulu okuhanga komitima detu nokunyaneka pomutenya oikala yetu yopamadiladilo nomalinyengotomheno etu. Ovo hava lesha Ombibeli noikala yokukembaula ohava limbililwa omahokololo oo itaa yandje ouyelele tau va mbilipaleke. Ovanhu va tya ngaho otashi dulika nokuli va kale va limbililwa ngeenge Jehova omunahole, ile omunongo ile omuyuki shili.
18, 19. (a) Omolwashike tuhe na okulimbililwa ngeenge ehokololo lonhumba otali pendula omapulo onhumba, ndele otwa nyengwa okumona omanyamukulo komapulo oo pefimbo opo? (b) Oikala ilipi twa pumbwa okukala tu na opo tu ude ko Eendjovo daKalunga, naasho otashi yandje ngahelipi oumbangi kutya Jehova oku na ounongo munene?
18 Mepingafano novakembauli, ngeenge otwa konakona Ombibeli twa mana mo, ouyelele oo u li mOmbibeli otau dulu oku tu kwafela tu shiive nawa Jehova. Onghee hano, itatu ka kala twa limbililwa ngeenge ehokololo lonhumba otali pendula omapulo onhumba, ndele otwa nyengwa okumona omanyamukulo komapulo oo pefimbo opo. Oku shi faneka: Diladila nee ngeno to hondjo oshikutu shipe, ndele ku wete okatukulwa kamwe koshiyata oko wa konda ile ku wete nghee u na oku ka hondjela ko. Osho itashi ku imbi u mone kutya oshikutu osho oshi na omutungilo wa tya ngahelipi. Sha faafana, eshi hatu konakona Ombibeli, mokweendela ko kwefimbo, ohatu ende hatu lihongo kutya Jehova omunhu a tya ngahelipi, nohauxuuninwa, ohatu ka kala tu shii nawa omaukwatya aye. Nonande omafimbo amwe otashi dulika tuha ude ko omahokololo onhumba, ile tuha kale tu wete kutya otae tu hongo shike kombinga yaKalunga, otashi dulika osho twa konakona nale mOmbibeli she tu kwafela tu mone kutya ye oKalunga omunahole, nomuyuki nonokutya ke na onhondo.
19 Opo tu ude ko nawa Eendjovo daKalunga, otu na okukala hatu di lesha noku di konakona twa mana mo, tuhe na oikala yokukembaula. Mbela osho itashi yandje oumbangi kutya Jehova oku na ounongo munene? Ovahongwanhu ohava dulu okushanga omambo oo taa udiwa ko ashike ‘kovanongo novanaendunge.’ Ndele mbela itashi pula ounongo wopakalunga okushanga embo olo tali dulu okuudiwa ko ashike kwaavo ve na oikala yomitima ya yuka? — Mateus 11:25.
Embo ‘lounongo tau longo’
20. Omolwashike hatu dulu kutya Jehova oye aeke ta dulu oku tu honga onghedi yokukalamwenyo oyo ya denga mbada, nOmbibeli otai yandje shike osho tashi dulu oku tu kwafela?
20 Jehova ote tu hongo okupitila mEendjovo daye onghedi yokukalamwenyo oyo ya denga mbada. E li Omushiti wetu, oku shii osho twa pumbwa e tu dule. Eemhumbwe dopanhu, odo da kwatela mo okukala u holike, wa hafa, nokukala nekwatafano liwa navamwe, inadi lunduluka. Ombibeli otai yandje ‘ounongo muhapu tau longo,’ oo tau dulu oku tu kwafela tu kale nonghalamwenyo tai ti sha. (Omayeletumbulo 2:7, NW) Moshitukulwa keshe shembo eli, omu na etukulwa olo la nuninwa oku tu kwafela tu mone nghee hatu dulu okutula moilonga omayele Ombibeli opandunge. Ndele natu ka taleni koshihopaenenwa shimwe tashi landula.
21-23. Omayele opandunge elipi taa dulu oku tu kwafela tuha kale twa fula onya notuha kwatele vamwe onghone?
21 Mbela owa didilika ngoo kutya ovanhu ovo hava kwatele vamwe onghone ohave liyahameke ashike vo vene? Okukwatela vamwe onghone okwa fa ashike omunhu wa humbata omutengi mudjuu. Ohaku tu mane omadiladilo nohaku tu kanififa ombili nehafo. Ovanongononi vamwe otava ti kutya okukala nonghone otaku dulu okukwatifa omunhu koudu womutima nosho yo komaudu makwao mahapu a kwata moiti. Ofimbo ovanongononi inava nongela oshinima osho, Ombibeli oya hangwa nale ya yandja omayele opandunge taa ti: “Efa ehandu, u dje mo monya.” (Epsalme 37:8) Ongahelipi hatu dulu okutula moilonga ekumaido olo?
22 Eendjovo daKalunga ode tu pa omayele opandunge tadi ti: “Eendunge domunhu tadi mu pe outalonheni, nefimano laye olo okudima po etauluko.” (Omayeletumbulo 19:11) Okukala neendunge otashi ti okudula okumona kutya oshike tashi etifa lela oupyakadi wonhumba. Osho ohashi tu kwafele tu ude ko kutya omolwashike omunhu ta popi oshinima shonhumba ile a katuka onghatu yonhumba. Ngeenge otwa udu ko omalinyengotomheno aye, omaliudo aye neenghalo odo tadi mu ningifa a ninge ngaho, otashi dulu oku tu kwafela tuhe mu diladilile owii notuhe mu tale ko nai.
23 Natango Ombibeli otai tu pe omayele aa taa ti: “Lididimikilafaneni, diminafaneni po omanyono.” (Ovakolossi 3:13) Outumbulilo “lididimikilafaneni” otau yandje ediladilo lokuungaunga navamwe nelidiiniko noku va tala onheni, nonande ove na omaukwatya oo hae tu kenyananeke. Okutala vamwe onheni otaku tu kwafele tuha kwatele onghone okanima keshe. Outumbulilo ‘okudimina po’ otau yandje ediladilo lokuhakwatela umwe onghone. Kalunga ketu, oo e li omunongo, oku shii kutya otwa pumbwa okudimina po vamwe, ngeenge ope na etomheno la kola loku shi ninga. Osho otashi ke tu etela ombili yopamadiladilo notashi ka etela yo ouwa ovo va nyona kufye. (Lukas 17:3, 4) Osho itashi yandje tuu oumbangi kutya Eendjovo daKalunga otadi tu nongeke!
24. Ouwa ulipi hatu ka mona ngeenge otwa tula moilonga ounongo wopakalunga?
24 Ohole yaJehova inenenene oye mu linyengifa a kale a hala okupopya novanhu. Onghee hano, okwa hoolola onghedi ya denga mbada omo ta dulu okupopya nafye, eshi a nwefa mo ovanhu vonhumba nomhepo yaye iyapuki opo va shange Ombibeli. Kungaho, ohatu dulu okumona ounongo wopakalunga okudja mOmbibeli. Ounongo oo ou “shii kulineekelwa shili.” (Epsalme 93:5) Ngeenge otwa kala hatu u tula moilonga noku u honga vamwe, ohatu ka ehena popepi naKalunga ketu oo e na ounongo wa shiya ko. Metukulwa tali landula ko, ohatu ka kundafana kombinga yonghedi imwe vali ya tongomana, omo Jehova a ulika ounongo waye: okudula kwaye okuxunganeka onakwiiwa nokuwanifa po elalakano laye.
^ okat. 8 Pashihopaenenwa, molwaashi David okwa li omufita, okwa longifa oihopaenenwa ye likolelela kunghee ovafita hava lifa eedi. (Epsalme 23) Molwaashi Mateus okwa li omufendelifi, okwa tumbula luhapu omivalu noimaliwa. (Mateus 17:27; 26:15; 27:3) Lukas, oo a li omuhakuli, okwa ndjadjukununa mo omauvela ovanhu. — Lukas 4:38; 14:2; 16:20.
^ okat. 14 Oumaliwa ovo ova li ouhaulapa. Okahaulapa oka li oshimaliwa shinininini mongushu pefimbo olo moimaliwa oyo ya li hai longifwa kOvajuda. Ouhaulapa vavali ova li ve fike popersenda imwe netata lwaapo londjabi oyo omunhu a li ha mono mefiku. Kava li nokuli va wana okulanda oshiyandja shimwe, okadila oko kali ke na ombilixa elela keehepele.


text:
OKUKALA OMUKRISTE WASHILI
Honga oshili
Okuhovela muSeptemba, okafo kokulongifwa pokwoongala Onghalamwenyo yopaKriste noilonga yokuudifa otaka ka kala ke na oshitukulwa shipe shoihopaenenwa yomatwalemo shi na oshipalanyole “Honga oshili.” Oshitukulwa osho otashi ka kala sha kanghamena koshili yOmbiibeli, shi na epulo nomushangwa.
Ngeenge otwa mono kutya omunhu okwa ulika ohokwe, ohatu dulu okuninga elongekido tu aluke moku mu fiila oshishangomwa ile tu mu ulikile kamwe komouvidio ovo tava hangwa ko-jw.org. Onghee hano, natu shune diva kovanhu ovo va ulika ohokwe opo tu ka twikile neenghundafana detu. Omatwalemo oo mape nosho yo oitukulwa yovanafikola otai ka kala ya kanghamena komatukulwa a ngongwa embo Oshike hatu lihongo mOmbiibeli? Membo omo ohatu hange mo omapulo a wedwa po nomishangwa odo tadi tu kwafele tu ninge omalishuneko nokuninga omakonakono hatu longifa ashike Ombiibeli.
Ope na ashike ondjila imwe tai twala komwenyo waalushe. (Mat 7:13, 14) Molwaashi ohatu popi novanhu vomalongelokalunga e lili noku lili novomaputuko a yoolokafana, natu longifeni Ombiibeli va mone nghee tai va kwafele pauhandimwe. (1Tim 2:4) Eshi hatu ende hatu shiiva shihapu kombinga yoikundafanwa ya yoolokafana yOmbiibeli nokuxwepopaleka onghedi yetu yokuhonga, ohatu ka kala tu shii ‘okutukula nawa ondjovo yoshili,’ nehafo letu otali ka hapupala nohatu ka pondola mokuhonga ovanhu oshili. — 2Tim 2:15.


text:
OSHIWEDELWAKO
Otu na okuungaunga ngahelipi novanhu ovo va kondwa mo meongalo?
Ohashi tu yahameke neenghono ngeenge omupambele wetu ile kaume ketu kopofingo a kondwa mo meongalo omolwokuhelivela ombedi. Onghedi omo hatu linyenge kewiliko lOmbibeli li na sha nokukonda mo ovanyoni meongalo otai dulu okuulika kutya otu hole Kalunga shi fike peni nonokutya otu li ovadiinini kelongekido laye shi fike peni. * Konakona omapulo amwe oo haa holoka po kombinga yovanhu ovo va kondwa mo meongalo.
Otu na okuungaunga ngahelipi novanhu ovo va kondwa mo meongalo? Ombibeli oya ti: “Ngenge pe na ou ha ifanwa omumwaxo, ye omuhaeli ile omunalwisho ile omukaleli woikalunga ile omusheki ile ongholwe ile omunyeki, mu ha endafane naye, nye mu ha lye nandenande naye.” (1 Ovakorinto 5:11) Ombibeli oya popya natango kutya omunhu keshe oo ‘iha kala mehongo laKristus’ “inamu mu tambula meumbo, nye inamu mu kunda. Osheshi ou te mu kundu, oye ta kwatafana noilonga yaye ii.” (2 Johannes 9-11) Katu na okukundafana oinima i na sha nelongelokalunga letu nomunhu oo a kondwa nokatu na okweendafana naye. Oshungonangelo yOshiingilisha yo 15 Septemba 1981, epandja 25, oya ti: “Okupopifa ashike omunhu ngahenya otaku dulu okutwala meenghundafana noshi na oupu mu hovele nokuli okupanga oukaume. Mbela otwa hala okukala hatu popi nomunhu oo a kondwa nokupanga oukaume naye?”
Osha pumbiwa ngoo shili okuhenuka filufilu okweendafana nomunhu oo a kondwa mo meongalo? Heeno, osha pumbiwa omolwomatomheno mahapu. Etomheno lotete, okuhenuka okweendafana nomunhu oo a kondwa otashi ulike kutya otu li ovadiinini kuKalunga nosho yo kEendjovo daye. Ihatu dulika ashike kuKalunga ngeenge shipu, ndele ohatu dulika yo kuye nongeenge shidjuu. Ohole yetu yokuhola Kalunga ohai tu linyengifa tu dulike koipango yaye aishe, notwa dimina kutya oku li omuyuki nomunahole nonokutya eemhango daye otadi tu etele ouwa muhapu. (Jesaja 48:17; 1 Johannes 5:3) Etomheno etivali, okuhenuka okweendafana nomunyoni oo ine livela ombedi ohashi tu amene nohashi amene yo eongalo alishe kenwefemo lii lopamhepo nolopaenghedi nohashi kaleke po edina liwa leongalo. (1 Ovakorinto 5:6, 7) Etomheno etitatu, okudulika kwetu filufilu komafinamhango Ombibeli otaku dulu nokuli okweetela ouwa omunhu oo a kondwa mo meongalo. Ngeenge otwa yambidida etokolo olo la ningwa kokomitiye yopamhangu, ohatu dulu okulinyengifa omutima womunyoni oo ina tambula ko ekwafo olo a li ta pewa kovakulunhuongalo. Ngeenge omunhu oo a kondwa okwa kala iha endafana vali novaholike vaye, otashi dulu oku mu kwafela e ‘lialuluke,’ noku mone kutya okwa nyona sha kwata moiti ndele ta katuka eenghatu a alukile kuJehova. — Lukas 15:17.
Ohatu ka ninga po shike ngeenge omupambele wetu umwe okwa kondwa mo meongalo? Monghalo ya tya ngaho, omolwekwatafano lopofingo olo la kala pokati koilyo youkwaneumbo, otashi dulu okukala eshongo linene okuulika oudiinini wetu kuJehova. Mbela otu na okuungaunga ngahelipi nomupambele wetu oo a kondwa mo meongalo? Itatu dulu okukundafana onghalo keshe oyo tashi dulika i holoke po, ndele natu ka yandje elitulemo keenghalo dopavali odo hadi holoka po luhapu.
Efimbo limwe, otashi dulika hamu di meumbo limwe nomupambele oo a kondwa. Molwaashi ngeenge omunhu a kondwa itashi ti kutya ekwatafano laye noukwaneumbo ola xula po, omunhu a tya ngaho ota dulu okutwikila okulonga oilonga yakeshe efiku moukwaneumbo nosho yo okuninga oinima imwe i lili noku lili pamwe noukwaneumbo. Ndele nande ongaho, omunhu oo a kondwa ke na vali ekwatafano lopamhepo noilyo youkwaneumbo oyo i li Ovakriste omolwonghatu oyo a katuka. Onghee hano, oilyo youkwaneumbo oyo idiinini itai dulu vali okukundafana naye kombinga yoinima yopamhepo. Pashihopaenenwa, ngeenge oukwaneumbo tau ningi elongelokalunga pamwe, ndele omunhu oo a kondwa opo e li, ke na okukufa ombinga meenghundafana da tya ngaho. Ndele ngeenge omunhu oo a kondwa okaana kanini, ovadali vako ove na natango oshinakuwanifwa shoku ka honga noku ka pa outekuduliko. Onghee hano, ovadali ovanahole otava dulu okukonakona Ombibeli nokaana kavo. * — Omayeletumbulo 6:20-22; 29:17.
Efimbo limwe, omunhu oo a kondwa otashi dulika a kale iha di meumbo limwe noukwaneumbo wonhumba wovapambele vaye. Nonande otashi dulika oukwaneumbo oo u kale wa pumbwa okukundafana kanini nomupambele oo a kondwa peemhito dimwe opo va kundafane oinima yonhumba oyo va pumbwa okukundafana ve li ovapambele, eenghundafana da tya ngaho kadi na okukala oshinima osho hashi ningwa ondjikilile. Oilyo idiinini youkwaneumbo wopaKriste kai na okukonga omalipopilo opo i endafane nomupambele oo a kondwa ndele iha di meumbo lavo. Ponhele yaasho, oudiinini wayo kuJehova nosho yo kehangano laye ou na oku i linyengifa i yambidide elongekido lopamishangwa li na sha nokukonda mo ovanyoni meongalo. Oudiinini wayo otau dulu okukwafela omunyoni a mone ouwa moutekuduliko oo a pewa keongalo. * — Ovaheberi 12:11.
^ okat. 3 Omafinamhango Ombibeli e na sha nanghee tu na okuungaunga novanyoni ovo va kondwa mo meongalo otaa longo yo nongeenge tashi uya pokuungaunga naavo ve liteta ko keongalo.
^ okat. 7 Opo u mone ouyelele muhapu kombinga yokuungaunga nounona ovo va kondwa ndele ove li natango pamwe novadali vavo, tala Oshungonangelo ye 1 Oktoba 2001, epandja 27-28, nosho yo Oshungonangelo (yOshiingilisha) yo 15 Novemba 1988, epandja 20.
^ okat. 8 Opo u mone ouyelele muhapu u na sha nanghee u na okuungaunga novapambele voye ovo va kondwa mo meongalo, tala omayele opamishangwa oo a kundafanwa mOshungonangelo (yOshiingilisha) yo 15 Aprili 1988, epandja 26-31, nosho yo yo 15 Septemba 1981, epandja 26-31.